DILG LIWAT NAGPALUWAS PATANID: Opisyales de barangay bawal magkampanya\nDaet, Camarines Norte. An Department of Interior and Local Government (DILG) liwat nagpatanid sa mga opisyales de barangay sa Bikol na igilid na an pangangampanya sa mga candidato sa maabot na midterm elections kun habo ninda mag-atubang nin caso.\nIgwa nang mga sombong sa DILG Bikol na kadakul nang opisyales de barangay an langtadan kan saindang pangangampanya sa politico alagad hinahalat ninda an mga opisyal na reclamo.\nNagkapera nang mga barangay na envuelto sa partisan political activities an pinapa-imbestigaran na kan DILG sa Commission on Election huli kan padagos na nagkukumiter nin election offenses.\nSi Assistant Secretary Jonathan Malaya kan DILG nagpaluwas kan patanidan sa saiyang mensaje kan ini maging juespe de honor sa ginibong Bantayog Festival sa Daet, Camarines Sur na ginatos na namamanuan digdi, opisyales de barangay asin mga opisyales lokal an presente sa okasyon.\nPinapa-imbestigaran na sa Comelec an maabot sa 60 opisyales de barangay asin SK na pigrereclamo na envuelto sa partisan political activities kasunod kan pinadarang surat ni DILG Usec Epimaco Densing III, sinda hali sa mga ciudades kan Taguig, Quezon, Caloocan, sa Misamis Oriental asin Bulacan.\nSinabi pa ni Malaya na igwang pinaluwas na Joint Memorandum Circular an Comelec asin an Civil Service Commission na pinagbabawal sa sainda na maging envuelto sa partisan political activities.\nAn sinambit na circular dai kabale an Bise Presidente asin Presidente. An padagos na masinutil puedeng suspendiron asin dagos nang haklason sa serbisyo, sabi pa kan DILG.\nSegun pa sa DILG na base sa seksyon 389 kan Acta Republika 7610 o mas midbid sa Local Government Code, an trabajo kan mga opisyales de barangay iyo an pagpasunod kan karahayan kan saindang lugar asin pagpasunod kan mga ley asin iba pang pulisya kan gobierno.\nTanganing masangatan nin caso an mga nagsisinutil na opisyales de barangay hinagad kan ahencia sa publiko na kuanan nin video o retrato an mga pasaway na opisyal kan barangay na langtadan nagkakampanya na dapat ipaabot sa Comelec asin DILG.\nSa Ciudad nin Naga, si City Legal Officer Atty. Junjun Bragais kan Ciudad nin Naga nagpahayag man kan saiyang opinyon na solamente an nombradong civil service officers asin empleados, bakong elihidong opisyales an prohibido na maging envuelto sa partisan political activities o ano paman na forma nin electioneering.\nSi DILG Officer Lino Boncodin kan Ciudad nin Naga, dai palang nahahaloy nagpaluwas nang patanid sa mga opisyales de barangay na dapat saindang igalang an Joint Memo Circular kan CSC asin Comelec.\nAn ibang mga opisyales de barangay nagpahayag sa Bicol Mail alagad habo nang magpasambit kan saindang pangaran na haloy na an circular kan duwang ahencia alagad mayo mang nangyayari. (DPA)


Pili Festival - Wikipedia\nAn Pili Festival iyo an kapiyestahan na rinorokyaw sa syudad kan Sorsogon poon Hunyo 19 abot 29 sa pagpahayag nin kaogmahan asin pagtaong doon sa hanapbuhay kan mga Sorsogueño orog na idtong nasesentro sa industriya nin pilihan igdi sa probinsya kaini. Natapos ini Hunyo 29 tongod sa piyesta kan saindang patrona na iyo sa San Pedro asin San Pablo.\nAn tampok sa kapiyestahan iyo an sinasabing Tiriladan sa Dalan kun saen rinibong tawo an natilad nin kalalagtingan sa tahaw kan tinampo sa pagrokyaw nin kaogmahan asin kasanggayahan, na pinapaheling na sararo an mga tagaSorsogon sa boot asin sa puso sa saindang kultura asin hanapbuhay.\nIgdi sa Bicol, asin sa enterong hiwas kan Filipinas mananggad, Sorsogon (1996) an may pinakang mahiwas na tanoman nin pili (669 ektarya), sunod an Albay (145 ektarya), sunod an Camarines Sur (100 ektarya), sunod Camarines Norte ( 50 ektarya) asin kaporet an Catanduanes (4 na ektarya). Matanos lang na an probinsyang ini maglaki-laki kan saiyang rekord sa pagpalakop, pag'ataman kan magayon asin mapakinabang na tinanom na ini.\nPaliwanag manongod sa kahoy na Pili\nAssessment of the Pili Industry in the Bicol Region- \nPinaghugot gikan sa "https://bcl.wikipedia.org/w/index.php?title=Pili_Festival&oldid=195264"\nHuring pigliwat an pahinang ini kan 2 Setyembre 2020, alas 11:54.


Kun Paano Gigibohon na Maogma an Saindong Buhay Pampamilya | Itinotokdo kan Biblia\nKun Paano Gigibohon na Maogma an Saindong Buhay Pampamilya\nAno an kaipuhan tanganing magin marahay na agom na lalaki?\nPaano magigin mapanggana an sarong babae bilang agom na babae?\nAno an kalabot sa pagigin marahayon na magurang?\nPaano makakatabang an mga aki tanganing gibohon na maogma an buhay pampamilya?\n1. Ano an pinakaliabe sa sarong maogmang buhay pampamilya?\nGUSTO ni Jehova Dios na magin maogma an saindong buhay pampamilya. An saiyang Tataramon, an Biblia, nagtatao nin mga susundan para sa lambang miembro nin pamilya, na ilinaladawan an kabtang na gustong ipagibo nin Dios sa kada saro. Kun inootob kan mga miembro nin pamilya an saindang kabtang kaoyon kan konseho nin Dios, nakakakontentong marhay an mga resulta. Si Jesus nagsabi: “Maogma an mga nagdadangog sa tataramon nin Dios asin nag-ootob kaiyan!”—Lucas 11:28.\n2. An kaogmahan kan pamilya depende sa pagmidbid niato kan ano?\n2 An kaogmahan kan pamilya sa pangenot depende sa satong pagmidbid na an pamilya tinugdas ni Jehova, an saro na inapod ni Jesus na “Ama niamo.” (Mateo 6:9) An gabos na pamilya sa daga nag-eeksister huli sa satong langitnon na Ama—asin aram nanggad nia kun ano an nagpapaogma sa pamilya. (Efeso 3:14, 15) Kaya, ano an itinotokdo kan Biblia manongod sa kabtang kan kada miembro kan pamilya?\nAN PAGTUGDAS NIN DIOS SA PAMILYA\n3. Paano ilinaladawan kan Biblia an kapinonan kan pamilya nin tawo, asin taano ta aram niato na totoo an sinasabi kaiyan?\n3 Linalang ni Jehova an enot na mga tawo, si Adan asin Eva, asin pinagsaro nia sinda bilang mag-agom. Ibinugtak nia sinda sa sarong magayon na paraisong istaran digdi sa daga—an hardin nin Eden—asin sinabihan nia sinda na magkaaki. “Pangagbunga asin pangagdakol kamo asin panoa nindo an daga,” an sabi ni Jehova. (Genesis 1:26-28; 2:18, 21-24) Bako ining eroestorya sana, huli ta ipinaheling ni Jesus na totoo an sinasabi kan Genesis manongod sa kapinonan nin buhay pampamilya. (Mateo 19:4, 5) Minsan ngani napapaatubang kita sa dakol na problema asin an buhay ngonyan bakong siring kan katuyohan nin Dios para dian, helingon niato kun taano ta posible an kaogmahan sa laog nin pamilya.\n4. (a) Paano makakakontribwir an lambang miembro kan pamilya sa kaogmahan kaiyan? (b) Taano an pag-adal sa buhay ni Jesus ta mahalagang marhay sa kaogmahan nin pamilya?\n4 An lambang miembro kan pamilya makakatabang na gibohon na maogma an buhay pampamilya paagi sa pag-arog sa Dios sa pagpaheling nin pagkamoot. (Efeso 5:1, 2) Pero, paano niato maaarog an Dios, mantang dai ngani niato sia naheheling? Manonodan niato kun paano minagawe si Jehova huli ta isinugo nia an saiyang panganay na Aki hale sa langit pasiring digdi sa daga. (Juan 1:14, 18) Kan yaon digdi sa daga, inarog na marhay kan Aking ini, si Jesu-Cristo, an saiyang langitnon na Ama kaya an nakakaheling asin nakakadangog kaidto ki Jesus garo man sana nasa kaibahan ni Jehova asin nakakadangog sa Saiya. (Juan 14:9) Kun siring, paagi sa pag-adal manongod sa pagkamoot na ipinaheling ni Jesus asin pagsunod sa saiyang halimbawa, an lambang saro sa sato makakatabang na gibohon na mas maogma an buhay pampamilya.\nSARONG AROGAN PARA SA MGA AGOM NA LALAKI\n5, 6. (a) Paano nagtatao nin halimbawa para sa mga agom na lalaki an paagi nin pagtratar ni Jesus sa kongregasyon? (b) Ano an dapat na gibohon tanganing kamtan an kapatawadan sa mga kasalan?\n5 An Biblia nagsasabi na an mga agom na lalaki maninigong trataron an saindang agom na kapareho kan pagtratar ni Jesus sa saiyang mga disipulo. Estudyaran an pagdirehir na ini sa Biblia: “Mga agom na lalaki, padagos nindong mamotan an saindong agom na babae, kun paanong an Cristo namoot man sa kongregasyon asin iinatang an saiya man sana dahel kaiyan . . . Sa paaging ini an mga agom na lalaki kaipuhan na mamoot sa saindang agom na babae siring sa saindang sadiring hawak. An namomoot sa saiyang agom na babae namomoot sa saiya man sana, huli ta noarin man mayong tawo na naongis sa saiyang sadiring laman; kundi pinapakakan nia asin minamahal iyan, arog kan ginigibo man kan Cristo sa kongregasyon.”—Efeso 5:23, 25-29.\n6 An pagkamoot ni Jesus sa saiyang kongregasyon nin mga disipulo nagtatao nin sangkap na halimbawa para sa mga agom na lalaki. Si Jesus “namoot sa sainda sagkod sa katapusan,” na iinatang an saiyang buhay para sa sainda, minsan ngani sinda bako nanggad na mga sangkap. (Juan 13:1; 15:13) Kaagid kaiyan, an mga agom na lalaki sinasadol: “Padagos na mamotan an saindong agom na babae asin dai kamo maanggot sa sainda na may kapaitan.” (Colosas 3:19) Ano an makakatabang sa agom na lalaki na iaplikar an siring na konseho, nangorogna kun an saiyang agom kun beses minahiro na daing pakamansay? Maninigong girumdomon nia an saiyang sadiring mga sala asin kun ano an dapat niang gibohon tanganing kamtan an kapatawadan nin Dios. Ano iyan? Dapat niang patawadon an mga nagkakasala tumang sa saiya, asin kaiba dian an saiyang agom. Siempre, iyan man an maninigong gibohon kan agom na babae. (Mateo 6:12, 14, 15) Naheheling daw nindo kun taano ta may mga nagsasabi na an mapangganang pag-agoman pagsasaro nin duwang matibay na magpatawad?\n7. Ano an kinonsiderar ni Jesus, na nagtatao nin anong halimbawa sa mga agom na lalaki?\n7 Maninigo man na mangnohon kan mga agom na lalaki na si Jesus pirmeng nagpapaheling kaidto nin konsiderasyon sa saiyang mga disipulo. Kinonsiderar nia an saindang mga limitasyon asin pisikal na mga pangangaipo. Halimbawa, kan sinda pagal na, sinabi nia: “Madia, kamo mismo, na pribado, sa sarong puerang lugar asin magpahingalo kamo nin kadikit.” (Marcos 6:30-32) An mga agom na babae maninigo man sa mapaggirumdom na konsiderasyon. Ilinaladawan sinda kan Biblia bilang “lalagan na mas maluya” na sa sainda an mga agom na lalaki pinagbotan na magtao nin “onra.” Taano? Huli ta an mga agom na lalaki sagkod an mga agom na babae tinawan nin pantay na “dai na kutana maninigong biyaya nin buhay.” (1 Pedro 3:7) Maninigong girumdomon kan mga agom na lalaki na an kaimbodan, bakong an pagigin lalaki o babae nin sarong tawo, iyo an nagpapangyari na an saro magin mahalagang marhay para sa Dios.—Salmo 101:6.\n8. (a) Paanong an agom na lalaki na “namomoot sa saiyang agom na babae namomoot sa saiya man sana”? (b) An pagigin “sarong laman” nangangahulogan nin ano para sa agom na lalaki asin sa saiyang agom?\n8 An Biblia nagsasabi na an agom na lalaki na “namomoot sa saiyang agom na babae namomoot sa saiya man sana.” Ini huling an lalaki asin an saiyang agom ‘bako nang duwa, kundi sarong laman,’ siring kan sinabi ni Jesus. (Mateo 19:6) Kaya dapat na an saindang seksuwal na pagmate para sa sainda sanang duwa. (Talinhaga 5:15-21; Hebreo 13:4) Magigibo ninda ini kun mapaheling sinda nin bakong maimot na pagmakolog sa mga pangangaipo kan lambang saro. (1 Corinto 7:3-5) Mahalagang mangnohon an pagirumdom: “Noarin man mayong tawo na naongis sa saiyang sadiring laman; kundi pinapakakan nia asin minamahal iyan.” Dapat na kamotan nin mga agom na lalaki an saindang agom kun paanong namomoot sinda sa saindang sadiri, na ginigirumdom na maninimbag man sinda sa saindang payo, si Jesu-Cristo.—Efeso 5:29; 1 Corinto 11:3.\n9. Anong kualidad ni Jesus an nasambitan sa Filipos 1:8, asin taano ta maninigong ipaheling kan mga agom na lalaki an kualidad na ini sa saindang agom?\n9 Si apostol Pablo nagtaram manongod sa ‘mamomoton na kapadangatan na yaon ki Cristo Jesus.’ (Filipos 1:8) An pagpadangat ni Jesus sarong nakakarepreskong kualidad, na nakakaakit sa mga babae na nagin saiyang mga disipulo. (Juan 20:1, 11-13, 16) Asin an mga agom na babae naghihimuyawot sa mamomoton na kapadangatan kan saindang agom.\nSARONG HALIMBAWA PARA SA MGA AGOM NA BABAE\n10. Paano si Jesus nagtatao nin halimbawa para sa mga agom na babae?\n10 An pamilya sarong organisasyon, asin tanganing magpunsionar nin marahay, nangangaipo iyan nin payo. Dawa si Jesus may Saro na pinapasakopan bilang saiyang Payo. ‘An payo kan Cristo iyo an Dios,’ kun paanong ‘an payo nin babae iyo an lalaki.’ (1 Corinto 11:3) An pagpasakop ni Jesus sa pagkapayo nin Dios sarong marahayon na halimbawa, mantang kita gabos may payo na dapat pasakopan.\n11. Maninigong magkaigwa nin anong aktitud an agom na babae sa saiyang agom, asin ano an tibaad magin epekto kan saiyang gawe-gawe?\n11 An bakong sangkap na mga lalaki nasasala asin sa parate nagkukulang na marhay sa pagigin arogan na mga payo nin pamilya. Kaya, ano an maninigong gibohon nin sarong agom na babae? Dai nia maninigong menoson an ginigibo kan saiyang agom o hingoahon na agawon an pagkapayo kaini. Marahay na girumdomon nin agom na babae na sa pagheling nin Dios, an toninong asin mahoyong espiritu may dakulang halaga. (1 Pedro 3:4) Paagi sa pagpaheling nin siring na espiritu, magigin mas pasil para sa saiya na gibohon an diosnon na pagpasakop, dawa sa masakit na mga kamugtakan. Dugang pa, an Biblia nagsasabi: “An agom na babae maninigong magkaigwa nin hararom na paggalang sa saiyang agom.” (Efeso 5:33) Alagad kumusta kun dai inaako kan agom na lalaki si Cristo bilang saiyang Payo? An Biblia nagsasadol sa mga agom na babae: “Magpasakop kamo sa saindong agom na lalaki, tangani na, kun an siisay man dai nagkukuyog sa tataramon, sinda madara minsan daing tataramon paagi sa gawe-gawe kan saindang agom na babae, huli sa pakaheling mismo sa saindong mabining gawe-gawe na may hararom na paggalang.”—1 Pedro 3:1, 2.\n12. Taano ta bakong sala para sa sarong agom na babae na ipahayag an saiyang mga opinyon sa magalang na paagi?\n12 Baga man an saiyang agom kapagtubod o dai, an agom na babae dai nagpapaheling nin dai paggalang kun mataktika niang ipinapahayag an saiyang opinyon na laen kan sa agom na lalaki. An saiyang punto de vista tibaad tama, asin an bilog na pamilya puedeng makinabang kun an agom na lalaki mahinanyog sa saiya. Minsan ngani dai nag-oyon si Abraham kan irekomendar kan saiyang agom, si Sara, an sarong praktikal na solusyon sa sarong problema sa pamilya, sinabi saiya nin Dios: “Hinanyogon mo an saiyang tingog.” (Genesis 21:9-12) Siempre, kun an sarong agom na lalaki gumibo nin pinal na desisyon na bakong kontra sa ley nin Dios, an saiyang agom nagpapaheling nin pagpasakop paagi sa pagsuportar dian.—Gibo 5:29; Efeso 5:24.\nAnong marahayon na halimbawa an itinao ni Sara para sa mga agom na babae?\n13. (a) Ano an isinasadol kan Tito 2:4, 5 na gibohon kan mga babaeng may agom? (b) Ano an sinasabi kan Biblia manongod sa separasyon asin diborsio?\n13 Sa pag-otob kan saiyang kabtang, dakula an magigibo kan agom na babae sa pag-asikaso sa pamilya. Halimbawa, ipinapaheling kan Biblia na an mga babaeng may agom dapat na “mamoot sa saindang agom na lalaki, mamoot sa saindang mga aki, magin toltol an isip, mabini, mga paratrabaho sa harong, marahay, nagpapasakop sa agom nindang lalaki.” (Tito 2:4, 5) An sarong agom na babae asin ina na minagawe sa siring kaining paagi magkakamit kan nagdadanay na pagkamoot asin paggalang kan saiyang pamilya. (Talinhaga 31:10, 28) Minsan siring, huling an pag-agoman pagsasaro nin bakong sangkap na mga indibiduwal, an nagkapirang grabeng kamugtakan tibaad sumagkod sa separasyon o diborsio. Tinotogotan kan Biblia an separasyon sa irarom nin nagkapirang kamugtakan. Pero, an separasyon dai maninigong ibilang na basta-basta sana, huling an Biblia nagkokonseho: “An agom na babae dai maninigong bumulag sa saiyang agom na lalaki; . . . asin an agom na lalaki dai maninigong bumaya sa saiyang agom na babae.” (1 Corinto 7:10, 11) Asin pakikisaro sana kan saro sa mag-agom an nagtatao nin sono sa Kasuratan na basehan para sa diborsio.—Mateo 19:9.\nSARONG SANGKAP NA HALIMBAWA PARA SA MGA MAGURANG\n14. Paano trinatar ni Jesus an mga aki, asin ano an kaipuhan kan mga aki sa mga magurang?\n14 Si Jesus nagtao nin sangkap na halimbawa para sa mga magurang sa paagi nin pagtratar nia sa mga aki. Kan an iba maghingoang pogolan an saradit na aki sa pagdolok ki Jesus, sia nagsabi: “Pabayae nindo na dumolok sa sako an saraday na aki; dai nindo sinda pagpogolan.” An Biblia nagsasabi na pagkatapos kaiyan “kinugos nia an mga aki asin pinonan na bendisyonan sinda, na idinodoon an saiyang kamot sa sainda.” (Marcos 10:13-16) Mantang si Jesus nagtao nin panahon sa saradit na aki, bako daw na maninigo man nindong gibohon iyan sa saindong mga aking lalaki asin babae? An kaipuhan ninda, bakong an pakarokadikit nindong panahon, kundi an dakol nindong panahon. Kaipuhan nindong magtao nin panahon na tokdoan sinda, huling iyan an pagboot ni Jehova na gibohon kan mga magurang.—Deuteronomio 6:4-9.\n15. Ano an magigibo kan mga magurang tanganing protehiran an saindang mga aki?\n15 Mientras na orog na nagigin maraot an kinaban na ini, kaipuhan kan mga aki an mga magurang na maprotehir sa sainda tumang sa mga tawong naghihingoang danyaran sinda, arog kan mga nambibiktima sa seksuwal na paagi. Estudyare kun paano prinotehiran ni Jesus an saiyang mga disipulo, na may kapadangatan niang inapod na “saradit na aki.” Kan sia arestaron asin sa dai mahahaloy gagadanon na sia, si Jesus naggibo nin paagi na makadulag sinda. (Juan 13:33; 18:7-9) Bilang magurang, kaipuhan nindong magin listo sa mga pagprobar kan Diablo na danyaran an saradit nindong aki. Kaipuhan nindo sindang tawan nin patanid antes pa. * (1 Pedro 5:8) An pagigin ligtas ninda sa pisikal, espirituwal, asin moral dai pa noarin man nameligro nin arog kagrabe ngonyan.\nAno an manonodan kan mga magurang sa paagi nin pagtratar ni Jesus sa mga aki?\n16. Ano an manonodan kan mga magurang sa paagi nin pag-atubang ni Jesus sa mga pagkabakong sangkap kan saiyang mga disipulo?\n16 Kan banggi bago magadan si Jesus, nagdiriskutiran an saiyang mga disipulo manongod sa kun siisay an mas dakula sa sainda. Imbes na maanggot sa sainda, si Jesus may pagkamoot na padagos na nakiolay sa sainda sa tataramon asin halimbawa. (Lucas 22:24-27; Juan 13:3-8) Kun kamo sarong magurang, naheheling daw nindo kun paano nindo puedeng arogon an halimbawa ni Jesus sa saindong paagi nin pagkorehir sa saindong mga aki? Totoo, kaipuhan ninda an disiplina, alagad iyan maninigong itao “sa tamang sokol” asin nungkang sa kaanggotan. Dai nindo gugustohon na magtaram na dai iniisip “arog kan mga bono nin espada.” (Jeremias 30:11; Talinhaga 12:18) An disiplina maninigong itao sa paagi na sa huri maheheling kan saindong aki na tama nanggad iyan.—Efeso 6:4; Hebreo 12:9-11.\nSARONG AROGAN PARA SA MGA AKI\n17. Sa anong mga paagi na si Jesus nagtao nin sangkap na halimbawa para sa mga aki?\n17 May manonodan daw an mga aki ki Jesus? Iyo nanggad! Paagi sa saiya mismong halimbawa, ipinaheling ni Jesus kun paano maninigong kuyogon nin mga aki an saindang mga magurang. ‘Siring sa pagkatokdo sa sako kan Ama,’ an sabi nia, ‘ako nagtataram.’ Idinugang nia: “Danay kong ginigibo an mga bagay na nakakapaogma sa saiya.” (Juan 8:28, 29) Si Jesus makinuyog sa saiyang langitnon na Ama, asin sinasabi kan Biblia sa mga aki na kuyogon an saindang mga magurang. (Efeso 6:1-3) Minsan ngani si Jesus sarong sangkap na aki, kinuyog nia an saiyang mga magurang na tawo, si Jose asin Maria, na mga bakong sangkap. Siertong nakakontribwir iyan sa kaogmahan kan gabos na miembro kan pamilya ni Jesus!—Lucas 2:4, 5, 51, 52.\n18. Taano ta pirmeng kinukuyog ni Jesus an saiyang langitnon na Ama, asin siisay an maogma kun kinukuyog kan mga aki an saindang mga magurang ngonyan?\n18 May maheheling daw na mga paagi an mga aki tanganing sinda orog na magin siring ki Jesus asin mapaogma ninda an saindang mga magurang? Totoo, tibaad kun beses nasasakitan an mga hoben na kuyogon an saindang mga magurang, alagad iyan an gusto nin Dios na gibohon kan mga aki. (Talinhaga 1:8; 6:20) Si Jesus pirmeng nagkukuyog sa saiyang langitnon na Ama, dawa sa depisil na mga kamugtakan. Sarong beses, kan boot nin Dios na ipagibo ki Jesus an sarong bagay na depisil nanggad, si Jesus nagsabi: “Halea an kopang ini [sarong kahagadan] sa sako.” Minsan siring, ginibo ni Jesus an hinagad nin Dios, huli ta narealisar nia na an saiyang Ama an nakakaaram kan pinakamarahay. (Lucas 22:42) Paagi sa pag-adal na magin makinuyog, mapapaogmang marhay kan mga aki an saindang mga magurang asin an saindang langitnon na Ama. *—Talinhaga 23:22-25.\nAno an maninigong isaisip kan mga hoben kun sinda nasusugotan?\n19. (a) Paano sinusugotan ni Satanas an mga aki? (b) Ano an puedeng magin epekto sa mga magurang kan maraot na gawe-gawe nin mga aki?\n19 Sinugotan kan Diablo si Jesus, asin makakasierto kita na susugotan man nia an mga hoben na gibohon an sala. (Mateo 4:1-10) Ginagamit ni Satanas na Diablo an impluwensia nin kairiba, na puedeng masakit na labanan. Kun siring, mahalagang marhay na dai makiibaiba an mga aki sa mga paragibo nin maraot! (1 Corinto 15:33) An aking babae ni Jacob na si Dina nakiibaiba sa mga dai nagsasamba ki Jehova, asin ini nagbunga nin dakol na problema. (Genesis 34:1,2) Isip-isipon kun paano puedeng makolgan an boot kan pamilya kun an saro sa mga miembro kaiyan mapalabot sa seksuwal na inmoralidad!—Talinhaga 17:21, 25.\nAN PINAKALIABE SA KAOGMAHAN KAN PAMILYA\n20. Tanganing maeksperyensiahan an maogmang buhay pampamilya, ano an dapat na gibohon kan lambang miembro nin pamilya?\n20 An mga problema sa pamilya mas madaling makaya kun iinaaplikar an konseho sa Biblia. Sa katunayan, an pag-aplikar kan siring na konseho iyo an pinakaliabe sa kaogmahan kan pamilya. Kaya mga agom na lalaki, kamotan an saindong agom, asin trataron nindo sia siring kan pagtratar ni Jesus sa saiyang kongregasyon. Mga agom na babae, magpasakop sa pagkapayo kan saindong agom, asin sunodon an halimbawa kan may kakayahan na agom na babae na ilinadawan sa Talinhaga 31:10-31. Mga magurang, patuodon nindo an saindong mga aki. (Talinhaga 22:6) Mga ama, ‘pangenotan nindo an saindong kasararo sa harong sa marahayon na paagi.’ (1 Timoteo 3:4, 5; 5:8) Asin mga aki, kuyogon nindo an saindong mga magurang. (Colosas 3:20) Mayo nin sangkap sa laog kan pamilya, huling an gabos nasasala. Kaya magin mapakumbaba, na naghahagad nin kapatawadan sa lambang saro.\n21. Anong makangangalas na mga oportunidad an maabot sa ngapit, asin paano niato makakamtan an maogmang buhay pampamilya ngonyan?\n21 Tunay nanggad, an Biblia mayaman sa mahahalagang konseho asin instruksion mapadapit sa buhay pampamilya. Dugang pa, iyan nagtotokdo sato manongod sa bagong kinaban nin Dios asin sarong daganon na paraiso na pano nin maogmang mga tawo na nagsasamba ki Jehova. (Kapahayagan 21:3, 4) Kanigoan kamakangangalas na mga oportunidad an maabot sa ngapit! Dawa ngonyan, puede niatong makamtan an maogmang buhay pampamilya paagi sa pag-aplikar kan mga instruksion nin Dios na yaon sa saiyang Tataramon, an Biblia.\n^ par. 15 Makukua an tabang sa pagprotehir sa mga aki sa kapitulo 32 kan librong Makanood sa Dakulang Paratokdo, na ipinublikar kan Mga Saksi ni Jehova.\n^ par. 18 Solamente kun hinahagad nin magurang sa aki na lapason an ley nin Dios na magigin tama para sa aki na dai kumuyog.—Gibo 5:29.\nAn mga agom na lalaki kaipuhan na mamotan an saindang agom siring sa saindang sadiring hawak.—Efeso 5:25-29.\nAn mga agom na babae maninigong mamotan an saindang pamilya asin igalang an saindang agom.—Tito 2:4, 5.\nAn mga magurang kaipuhan na mamotan, tokdoan, asin protehiran an saindang mga aki.—Deuteronomio 6:4-9.\nAn mga aki kaipuhan na kumuyog sa saindang mga magurang.—Efeso 6:1-3.


Gulpi an check-points na ma-inspeksyon kan mga I.D. kan mga trabador, empleyados asin iba pa. Bawal an magtiripon-tipon maski na an mga juvenes asin mga tambay. Kun mayo man lang gigibohon sa luwas mag-permi sa harong.\nPano na kita? Magdangog sana asin magtubod sa mga official na anuncio kan gobyerno asin Department of Health (DOH). **** Segun ki Prof. Danny Gerona, an pinaka-famusong estoryador bako lang sa Bikol kundi sa enterong kinaban na nagka-igwa na nin epidemya sa Bikol asin sa Luzon, CHOLERA, poon 1844 sagkod 1846, duwang taon na gulping naghelang asin nagkagaradan digdi sa Naga asin sa Camarines Sur.


Istorya nin Buhay: Paggirumdom sa Inot Kong Pagkamuot ki Jehova | Pag-aadalan\nBASAHON SA Albanian Aleman American Sign Language Amharic Arabic Armenian Aymara Azerbaijani Azerbaijani (Cyrillic) Bengali Bicol Bislama Brazilian Sign Language Bulgarian Catalan Cebuano Chichewa Chinese Mandarin (Simplified) Chinese Mandarin (Traditional) Chitonga Chitonga (Malawi) Chitumbuka Chuvash Cibemba Cinyanja Colombian Sign Language Croatian Czech Danish Drehu Dutch Efik Español Estonian Fijian Finnish Georgian German Sign Language Griego Guarani Gujarati Gun Haitian Creole Hapon Hausa Hebreo Hiligaynon Hindi Hiri Motu Hungarian Icelandic Igbo Iloko Indonesian Ingles Isoko Italiano Kannada Kazakh Kikamba Kikaonde Kikuyu Kinyarwanda Kirghiz Kiribati Kirundi Kongo Korean Sign Language Koreano Latvian Lithuanian Luganda Lunda Luo Luvale Macedonian Malagasy Malay Malayalam Marathi Mauritian Creole Maya Mixe Mongolian Nepali Norwegian Oromo Ossetian Otetela Pangasinan Papiamento (Aruba) Papiamento (Curaçao) Persian Polish Portuguese Pranses Punjabi Quechua (Bolivia) Romanian Ruso Samoan Sango Serbian Serbian (Roman) Seychelles Creole Shona Silozi Sinhala Slovak Slovenian Sranantongo Swahili Swahili (Congo) Swedish Tagalog Tajiki Tamil Tatar Telugu Thai Tigrinya Tiv Tshiluba Turkish Turkmen Turkmen (Cyrillic) Tuvaluan Tzotzil Ukrainian Urdu Uzbek Vietnamese Wallisian Waray-Waray Wolaita Yoruba Zapotec (Isthmus)\nAn Paggirumdom sa Inot Kong Pagkamuot Nakatabang sa Sako na Magtagal\nIsinaysay ni Anthony Morris III\nNAGPUPUON pa sana kaidto an tig-init nin 1970. Naospital ako sa Valley Forge General Hospital, Phoenixville, Pennsylvania, sa Estados Unidos. Sarong lalaking nurse an nagkukua kan blood pressure ko kada 30 minutos. Saro akong 20 anyos na suldados kaidto asin nagkaigwa ako nin malala saka nakakaulakit na hilang. Nahahadit an nurse, na pirang taon sana an kamatuahan sa sako, huling pababa nin pababa an blood pressure ko, kaya sabi ko, “Dai ka pa nakahiling nin nagadan sa atubangon mo, ano?” Nangrulungsi siya asin nagsimbag, “Dai, dai pa.”\nKan panahon na iyan, dai ako sigurado sa mangyayari sa sako. Pero, taano ta nasa ospital ako? Buweno, tuguti nindo akong iistorya an pira sa mga nangyari sa buhay ko.\nAN INOT NA EKSPERYENSIYA KO SA GIYERA\nNagkahilang ako mantang nagtatrabaho bilang technician sa sarong operating room sa panahon kan giyera sa Vietnam. Gustong-gusto kong magtabang sa mga may hilang saka nairido asin pangarap kong magin surgeon. Nag-abot ako sa Vietnam kan Hulyo 1969. Arog kan gabos na bagong abot, tinawan ako nin sarong semanang orientation tanganing maka-adjust sa ibang oras sa Vietnam asin sa grabeng init.\nDai nahaloy pagkatapos kong magreport sa sakong trabaho sa sarong ospital sa Mekong Delta, na nasa Dong Tam, kadakul na helikopter an nag-arabot na pano nin mga nalugadan sa giyera. Nasyonalistiko akong marhay kaidto asin gustong-gusto kong magtrabaho, kaya gusto kong makatabang tulos. Inaasikaso an mga nalugadan dangan dinadara tulos sinda sa sadit na mga container van na de-aircon na nagserbing mga operating room. Nagsusurusuan sa sadit na espasyo kaiyan an surgeon, anesthetist, asin duwang nurse, na ginigibo an pinakamakakaya tanganing mailigtas an buhay kan mga nalugadan. Nariparo ko na an pirang karga na nasa dakula asin itom na bag dai pigbababa sa mga helikopter. An sabi sako, an laog kan mga bag mga parte kan hawak kan mga suldados na nasabugan. Iyan an inot na eksperyensiya ko sa giyera.\nAN PAGHANAP KO SA DIYOS\nKan hoben pa ako, may dikit na akong aram sa katotoohan\nKan hoben pa ako, may dikit na akong aram sa katotoohan na itinutukdo kan mga Saksi ni Jehova. Nagin Bible study nin mga Saksi an sakong namumutan na ina, pero dai siya nabawtismuhan. Gustong-gusto kong magdangog pag pigba-Bible study an sakong ina. Kan panahon man na iyan, napaagi kami kan sakong padrasto sa sarong Kingdom Hall. Hinapot ko siya, “Ano po iyan?” An simbag niya, “Dai ka nanggad magrani sa mga tawong iyan!” Huling padangat asin pinagkakatiwalaan ko an sakong padrasto, sinunod ko siya. Kaya, nawara an komunikasyon ko sa mga Saksi ni Jehova.\nKan magpuli ako haling Vietnam, namati kong kaipuhan ko an Diyos sa buhay ko. Namagol na an sakong emosyon huli sa mga nahiling ko sa giyera. Garo mayong nakakasabot kan tunay na nangyayari sa Vietnam. Natatandaan ko pa an mga demonstrasyon na diyan inaapod kan mga demonstradores an mga suldados kan Estados Unidos na paragadan nin aki huli sa mga report na ginagadan sa giyera an inosenteng mga aki.\nTanganing mapaniguan an pagkapaha ko sa espirituwal, nag-atender ako sa mga pagtiripon kan iba-ibang relihiyon. Kaidto pa may pagkamuot na ako sa Diyos, pero dai ako nauugma sa mga nahihiling ko sa mga simbahan. Dangan, kan Pebrero 1971, aldaw nin Domingo, nakaatender ako sa Kingdom Hall kan Mga Saksi ni Jehova sa Delray Beach, Florida.\nPaglaog ko, patapos na an pampublikong pahayag, kaya pag-adal sa Torrengbantayan an naatenderan ko. Dai ko na matandaan an pinag-ulayan, pero tanda ko na may mga aking nagbubuklat kan Bibliya ninda para hanapon an mga teksto. Talagang napahanga ako! Tuninong akong nagdangog asin nagmasid. Kan maluwas na ako sa Kingdom Hall, sarong mabuot na brother na mga 80 anyos an nagrani sa sako. Jim Gardner an pangaran niya. May kapot siyang libro na may titulong An Katotoohan na Minagiya Pasiring sa Buhay na Daing Sagkod asin naghapot, “Gusto mong magkaigwa kaini?” Iniskedyul mi an inot ming pag-Bible study nin Huwebes nin aga.\nKan bangging idto nin Domingo, kaipuhan kong lumaog sa trabaho. Empleyado ako nin sarong pribadong ospital sa Boca Raton, Florida asin nakaistasyon ako sa emergency room. Puon alas onse nin banggi sagkod alas siyete nin aga an laog ko. Huling mayong gayong gibo kan bangging idto, nabasa ko an librong Katotoohan. Sarong senior nurse an nagrani sa sako, inagaw niya an libro, hiniling an cover asin nagkurahaw, “Dai mo pagsabihon na maiba ka sainda?” Binawi ko an libro asin nagsabi, “Kabanga pa sana an nababasa ko, pero garo iyo!” Binayaan na niya ako, asin natapos ko an libro kan banggi man sanang idto.\nSi Jim Gardner an nag-Bible study sa sako, saro siyang linahidan na personal na midbid si Charles Taze Russell\nSa inot na pag-Bible study mi ni Brother Gardner, hinapot ko siya, “Ano po palan an pag-aadalan ta?” An simbag niya, “Idtong librong itinao ko saimo.” An sabi ko, “Tapos ko na po idtong basahon.” Mabuot na nagsimbag si Brother Gardner, “Maray. Di, pag-ulayan ta nguna ining inot na kapitulo.” Nangalas akong marhay ta kadakul palan na punto an dai ko nasabutan. Pinabukasan niya sako an dakul na teksto sa Bibliya kong King James Version na red-letter edition, kun sain gabos na sinabi ni Jesus nakasurat sa pulang letra. Ngunyan, namimidbid ko na an tunay na Diyos, si Jehova. Kan agang iyan, tulong kapitulo sa librong Katotoohan an pig-adalan mi ni Manoy Jim, an apod ko ki Brother Gardner. Puon kaidto, tulo-tulong kapitulo kan libro an inaadalan mi kada Huwebes nin aga. Gustong-gusto ko pag nag-aadal kami. Pribilehiyo nanggad na ma-study nin sarong linahidan na personal na midbid si Charles T. Russell!\nPakalihis nin pirang semana, naaprubaran ako na magin parahayag kan maugmang bareta. Tinabangan ako ni Manoy Jim sa dakul na bagay, pati na sa pagharong-harong. (Gui. 20:20) Sa pag-iba-iba ko ki Manoy Jim sa ministeryo, nagugustuhan ko na an paghuhulit. Para sa sako, an ministeryo an pinakadakula kong pribilehiyo sagkod ngunyan. Nakakaugma nanggad na magin kapwa trabahador nin Diyos!—1 Cor. 3:9.\nAN INOT KONG PAGKAMUOT KI JEHOVA\nNgunyan, iiistorya ko sa saindo an sarong personal na marhay na bagay—an inot kong pagkamuot ki Jehova. (Kap. 2:4) An pagkamuot na iyan ki Jehova an nakatabang sa sako na makayanan an kulog na namamatian ko pag nagigirumduman ko an giyera asin an dakul na iba pang pagbalo.—Isa. 65:17.\nAn pagkamuot ko ki Jehova an nakatabang sa sako na makayanan an kulog na namamatian ko pag nagigirumduman ko an giyera asin an dakul na iba pang pagbalo\nNabawtismuhan ako kan Hulyo 1971 sa “Divine Name” na Pandistritong Asembleya sa Yankee Stadium\nDai ko malilingawan an sarong espesyal na aldaw kan 1971. Kakapalayas pa sana sa sako kaidto kan mga magurang ko sa condominium na pinapaistaran ninda sa sako. Dai matugot an sakong padrasto na magkaigwa nin Saksi ni Jehova sa pagsadiri niya! Mayo akong gayong kuwarta kan panahon na idto. Nagsusuweldo ako kada ikaduwang semana sa ospital na pinagtatrabahuhan ko, pero naubos ko na an suweldo ko sa pagbakal nin mga bado na ginamit ko sa pagmiministeryo tanganing magin angay na representante ni Jehova. May kadikit akong tipon pero nasa sarong bangko sa Michigan, an lugar na dinakulaan ko. Kaya nag-istar na sana ako sa sakong kotse nin pirang aldaw. Sa CR nin mga gasolinahan ako nag-aahit asin naglalabar.\nSarong aldaw kan sa kotse pa ako nakaistar, nag-abot ako sa Kingdom Hall pirang oras bago magpuon an pagtiripon bago maglingkod sa langtad. Katatapos pa sana kan trabaho ko kaidto sa ospital. Mantang nakaparada ako sa may likod kan Kingdom Hall na diyan mayong ibang nakakahiling sa sako, nagparalaog sa isip ko an mga nahiling ko sa Vietnam—an grabeng pagbulos nin dugo saka an parong kan nasulong laman nin tawo. Garo nadadangog asin nahihiling ko pa an mga hoben na suldados na nakikimahirak asin naghahapot sa sako, “Mabubuhay pa kaya ako? Mabubuhay pa kaya ako?” Aram kong dai na, pero pinagmaigutan kong pakusugon an buot ninda sagkod sa makakaya ko na dai ipinaparisang magagadan na talaga sinda. Mantang nakatukaw ako duman, garo masabog na an pagmati ko.\nGinibo ko an bilog kong makakaya na dai mawara an inot kong pagkamuot ki Jehova, lalo na pag nag-aagi nin mga pagbalo asin problema\nNamibi ako mantang nagpaparaturo an luha. (Sal. 56:8) Inisip kong marhay an dapit sa paglaom na pagkabuhay liwat. Bigla akong naagimadmadan: Paagi sa pagkabuhay liwat, hahalion ni Jehova an gabos na garadanan na nahiling ko pati an kulog na namatian ko asin kan iba. Bubuhayon nin Diyos an mga suldados na idto, asin magkakaoportunidad sinda na maaraman an katotoohan dapit sa saiya. (Gui. 24:15) Sa pagkakataon na idto, nagkusog na marhay an pagkamuot ko ki Jehova na tuminaros nanggad sagkod sa sakong puso. Sagkod ngunyan, espesyal pa man giraray sa sako an aldaw na idto. Puon kaidto, ginibo ko an bilog kong makakaya na dai mawara an inot kong pagkamuot ki Jehova, lalo na pag nag-aagi nin mga pagbalo asin problema.\nNAGIN MARAHAYON SA SAKO SI JEHOVA\nSa giyera, nakakagibo an mga tawo nin mararaot na bagay. Saro ako sa sainda. Pero nakatabang sa sako an paghurop-hurop sa duwa sa paborito kong mga teksto. An inot iyo an Kapahayagan 12:10, 11, na nagsasabing nadadaog an Diyablo bako sanang paagi sa satong pagpapatotoo kundi pati sa dugo kan Kordero. An ikaduwa iyo an Galacia 2:20. Naaraman ko sa tekstong iyan na nagadan si Cristo Jesus para “sa sako.” Hinihiling ako ni Jehova paagi kan dugo ni Jesus, asin pinapatawad Niya ako sa gabos na nagibo kong maraot. Nakatabang sa sako an katotoohan na iyan na magkaigwa nin malinig na konsiyensiya asin mapahirong gibuhon an gabos kong makakaya tanganing tabangan an iba na maaraman an katotoohan dapit sa satong mahihirakon na Diyos, si Jehova!—Heb. 9:14.\nPag ginigirumdom ko an mga nangyari sa buhay ko, nagpapasalamat akong marhay na nungka akong pinabayaan ni Jehova. Halimbawa, kan mismong aldaw na naaraman ni Manoy Jim na nakaistar na sana ako sa kotse, pinakaulay niya ako sa sarong sister na nagpapaarkila nin kuwarto. Talagang naniniwala ako na ginamit ni Jehova si Manoy Jim asin an mabuot na sister na idto tanganing may maistaran ako. Mabuuton nanggad si Jehova! Talagang dai niya pinapabayaan an maimbod niyang mga parasamba.\nKUN PAANO AKO NAGIN MAIGOT PERO MATAKTIKA\nKan Mayo 1971, kinaipuhan kong magduman sa Michigan para asikasuhon an pirang bagay. Bago maghali sa Delray Beach Congregation sa Florida, pinano ko nin mga literatura an likod kan sakong kotse, dangan nagbiyahe panorte sa Interstate 75. Naubos na iyan bago pa ako makahali sa Georgia, an kataid na estado. Maigot kong ihinulit an maugmang bareta maski sain. Nagpupundo ako sa mga presuhan asin nagtatao ako nin mga tract maski sa mga lalaking nasa CR sa mga lugar na pahingaluan. Sagkod ngunyan, iniisip ko kun may nagbunga sa mga banhing idto na itinanom ko.—1 Cor. 3:6, 7.\nPero, inaako ko na kan inot kong manudan an katotoohan, bako akong mataktika, lalo na pag kaulay ko an sakong mga kapamilya. Huling naglalaad na marhay an pagkamuot ko ki Jehova, may kaigutan pero diretsahan akong naghuhulit sa sainda. Padangat kong marhay an mga tugang kong si John asin Ron, kaya pirit kong sinasabi sa sainda an katotoohan. Kan huri, naghagad ako nin tawad sa sainda huli sa pagigin prangka ko. Pero, nungka akong nagpundo sa pagpamibi na lugod akuon ninda an katotoohan. Puon kaidto, tinukduan ako ni Jehova, asin nagin mas mataktika na ako pag naghuhulit saka nagtutukdo.—Col. 4:6.\nAN IBA KO PANG NAMUMUTAN\nDai ko nuarin man lilingawan an pagkamuot ko ki Jehova, pero siring man an iba ko pang namumutan. An ikaduwa kong pagkamuot iyo an agom kong si Susan. Kaidto pa, an gusto kong makaibanan sa buhay iyo an saro na makakatabang sa sako sa gibuhon na pang-Kahadian. Si Susan sarong babaying makusog an espirituwalidad. Nagigirumduman ko pang marhay an aldaw na magbisita ako sa saiya, kan magkailusyon pa sana kami. Nakatukaw si Susan sa may beranda kan saindang harong sa Cranston, Rhode Island. Nagbabasa siya kan An Torrengbantayan kapot an Bibliya niya. Napahanga ako ta binubukasan niya an mga teksto dawa sekondaryong artikulo kan magasin an binabasa niya. Sa buot-buot ko, ‘Marahayon an espirituwalidad kan babaying ini!’ Nagpakasal kami kan Disyembre 1971, asin nagpapasalamat ako na puon kaidto pirmi siyang yaon para suportaran ako. An talagang nagustuhan ko sa saiya iyo na, namumutan niya ako pero mas namumutan niya si Jehova.\nKaiba kan sakong agom na si Susan saka an mga aki ming si Paul asin Jesse\nBinendisyunan kami ni Susan nin duwang aking lalaki, si Jesse asin Paul. Nagdakula sinda na may paggiya ni Jehova. (1 Sam. 3:19) Huling isinapuso ninda an katotoohan, orgulyo mi sinda. Padagos sindang naglingkod ki Jehova huling ginirumdom ninda an inot nindang pagkamuot sa saiya. Pareho sindang labi nang 20 taon sa bilog na panahon na paglilingkod. Ipinag-oorgulyo ko man an duwa kong magayon na manugang, si Stephanie asin Racquel, na garo ko na man sana mga aki. An duwa kong aki parehong nakaagom nin mga babaying marahay an espirituwalidad asin bilog na puso patin kalag na namumuot sa Diyos na Jehova.—Efe. 6:6.\nBilang pamilya, gustong-gusto ming maghulit na magkairiba sa mga teritoryong bihirang magibo\nPagkabawtismo ko, naglingkod ako nin 16 na taon sa Rhode Island, na diyan dakul akong nagin amigo. Dakul akong magagayon na nagigirumduman sa marahayon na mga elder na nakaibanan ko sa kongregasyon. Nagpapasalamat man ako sa nagbibiyaheng mga paraataman na nagin marahay na impluwensiya sa sako, na sa kadakulan dai ko na masasambit an mga pangaran. Dakulang pribilehiyo nanggad na makapaglingkod kaiba kan mga lalaki na pinagdanay an saindang inot na pagkamuot ki Jehova! Kan 1987, buminalyo kami sa North Carolina na may dakulang pangangaipo kaidto, asin duman nadagdagan pa an mga nagin amigo mi. *\nPanginginot ko sa pagtiripon bago maglingkod sa langtad kan ako nagbibiyaheng paraataman pa\nKan Agosto 2002, inako mi ni Susan an imbitasyon na magin miyembro kan pamilyang Bethel sa Patterson sa Estados Unidos. Nagtrabaho ako sa Service Department, asin si Susan sa laundry. Gustong-gusto niya an trabaho niya duman! Dangan, kan Agosto 2005, nagkapribilehiyo akong maglingkod bilang miyembro kan Namamahalang Grupo. Para sa sako, dakulaon na pribilehiyo ini! Nahadit an sakong agom sa dakulang paninimbagan, trabaho, asin pagbiyahe na kalabot diyan. Dawa dai gayong komportable si Susan sa pagsakay sa eroplano, dakul na beses kaming nagsakay diyan! Sinabi ni Susan na nakatabang sa saiya an mamumuton na mga sadol kan mga agom kan ibang miyembro kan Namamahalang Grupo, kaya nagin determinado siyang suportaran ako sagkod sa makakaya niya. Arog talaga kaiyan an ginibo niya, kaya lalo ko siyang namutan.\nNakadispley sa opisina ko an kadakul na ritratong mahalaga para sa sako! Ipinapagirumdom kaiyan kun gurano kagayon kan nagin buhay ko. Dakul akong naresibing marahayon na mga bendisyon huling ginibo ko an sakong bilog na makakaya na dai malingawan an inot kong pagkamuot ki Jehova!\nNauugma akong marhay pag nagkakairibanan kaming bilog na pamilya\n^ par. 31 An mga detalye mapadapit sa bilog na panahon na paglilingkod ni Brother Morris mababasa sa pahina 26 kan An Torrengbantayan na Marso 15, 2006.


Atsuwete - Wikipedia\nBunga nin atsuwete\nMabarahibong bunga kan atsuwete\nAn atsuwete (Bixa orellana; Ingles, Annatto) sarong namumulang naranghang rekado asin pangkolor sa mga pagkakan hale sa mga pisog kan tinanom na atsuwete. Ini tal na tubo' sa mga ronang tropikal sa Mehiko abot Brasil. Ini nalahid nin kolor na giyaw o narangha sa mga luto, alagad, inuusar man sa pagtaong namit asin amyo. An hamyo kaini garo daa banggi paminta.\nAn kolor kaini naghahale sa mga pigmentong carotenoid (bixin asin norbixin) na nakukua sa malamulang mahalnas na patos kan mga pisog. An rekadong ini inaandam paagi nin pagrunot kan mga pisog sagkod na an mga ini magin galpong (pulbos) o pasta. Siring man, nahihiris an kolor asin namit paagi nin pagbuntog kan mga pisog sa mainit na tubig, lana o manteka, asin ta ini idinudugang sa linuluto.\nKinua sa "https://bcl.wikipedia.org/w/index.php?title=Atsuwete&oldid=186527"\nHuring binago an pahinang ini kaitong 29 Disyembre 2019, alas 09:02.


Nagtukdo si Jesus sa Sinagoga sa Nazaret | Buhay ni Jesus\nBASAHON SA Afrikaans Albanian Aleman Alur Amharic Arabic Armenian Aymara Azerbaijani Azerbaijani (Cyrillic) Baoule Bassa (Cameroon) Batak (Karo) Batak (Toba) Bicol Boulou Bulgarian Cambodian Catalan Cebuano Chichewa Chinese Mandarin (Simplified) Chinese Mandarin (Traditional) Chitonga Chitonga (Malawi) Chitumbuka Chuvash Cibemba Croatian Czech Dangme Danish Drehu Dutch Efik English Español Estonian Ewe Fijian Finnish Fon Ga Georgian Griego Guarani Gujarati Gun Haitian Creole Hapon Hebreo Hiligaynon Hungarian Igbo Iloko Indonesian Isoko Italiano Javanese Jula Kabiye Kazakh Kazakh (Arabic) Kikamba Kikaonde Kikongo Kikuyu Kiluba Kinyarwanda Kipende Kirghiz Kiribati Kirundi Kisonge Kongo Koreano Kwanyama Lingala Lithuanian Lomwe Luganda Luo Luvale Macedonian Macua Malagasy Malay Malayalam Maltese Mauritian Creole Maya Moore Myanmar Ndau Ndebele Ndebele (Zimbabwe) Nepali Nigerian Pidgin Norwegian Nyaneka Nyungwe Oromo Ossetian Otetela Pangasinan Papiamento (Curaçao) Persian Polish Portuguese Pranses Quechua (Ancash) Quechua (Ayacucho) Quechua (Bolivia) Quechua (Cuzco) Romanian Ruso Samoan Sango Sena Sepedi Serbian Serbian (Roman) Seychelles Creole Shona Silozi Sinhala Slovak Slovenian Solomon Islands Pidgin Sranantongo Swahili Swahili (Congo) Swedish Tagalog Tahitian Tajiki Tamil Tatar Telugu Thai Tigrinya Tok Pisin Tshiluba Tshwa Turkish Turkmen Tuvaluan Twi Tzotzil Ukrainian Umbundu Urdu Uruund Uzbek Uzbek (Roman) Vietnamese Wallisian Waray-Waray Yoruba Zapotec (Isthmus) Zulu\nNAGBASA SI JESUS SA ROLYO NI ISAIAS\nPINURBARAN KAN MGA TAWO SA NAZARET NA GADANON SI JESUS\nSiguradong gustuhon kan mga taga Nazaret na mahiling si Jesus. Bago siya maghali tanganing magpabawtismo ki Juan labi pa sanang sarong taon an nakaagi, saro siyang karpintero digdi. Pero ngunyan, midbid na siya bilang sarong tawo na nagmimilagro. Kaya gustong-gusto na kan mga residente digdi na mahiling siya na gumibo nin mga milagro.\nUrog pa sindang nagin interesado kan si Jesus, siring sa kinatudan niya, naglaog sa sinagoga. Kaiba sa ginigibo duman an pagpamibi asin pagbasa kan mga libro ni Moises, arog kan ginigibo “sa mga sinagoga kada sabbath.” (Gibo 15:21) Binabasa man an mga kabtang kan mga libro nin hula. Kan tuminindog si Jesus para magbasa, posibleng marhay na namidbidan niya an dakul na dati niyang nahihiling kaidto kan nag-aatender siya sa sinagogang ini. Itinao sa saiya an nakarolyong kasuratan ni propeta Isaias. Hinanap niya an kabtang kaiyan na nagsasabi dapit sa Saro na linahidan kan espiritu ni Jehova, na sa ngunyan mababasa sa Isaias 61:1, 2.\nSigun sa binasa ni Jesus, ihuhulit kan Saro na ihinula na papatalingkason an mga bihag, ibabalik an paghiling kan mga buta, asin maabot an taon nin marahay na buot ni Jehova. Pakatapos, ibinalik ni Jesus an rolyo sa tagaingat asin nagtukaw. An mga mata kan gabos nakaturuhok sa saiya. Dangan nagpahayag siya, na posibleng huruhalawig, asin kaiba sa sinabi niya an mahahalagang tataramon na ini: “Ngunyan, nauutob na an mga tataramon na ini sa Kasuratan na nadangog pa sana nindo.”—Lucas 4:21.\nNapangalas an mga tawo “sa kawili-wiling mga tataramon na nagluluwas sa saiyang nguso,” asin nag-urulay-ulay sinda: “Aki ini ni Jose, bako?” Pero huling naaraman niya na gusto ninda siyang mahiling na magmilagro arog kan mga nadangog ninda, sinabi pa niya: “Siguradong ipapanungod nindo sa sako an kasabihan na ini: ‘Doktor, bulunga an saimong sadiri. Gibuha man digdi sa sadiri mong lugar an mga bagay na nadangog ming ginibo sa Capernaum.’” (Lucas 4:22, 23) Posibleng inisip kan mga taga Nazaret na sa sadiring lugar nguna dapat gibuhon ni Jesus an pagbulong, para sa kapakinabangan nguna kan mga kahimanwa niya. Kaya posibleng inisip ninda na binaliwala niya sinda.\nHuling aram ni Jesus an iniisip ninda, nagsambit siya nin nagkapirang pangyayari sa kasaysayan kan Israel. Dakul an babaying balo sa Israel kan panahon ni Elias, an sabi niya, pero dai isinugo si Elias sa kiisay man sa sainda. Imbes, nagduman siya sa sarong babaying balo na bakong Israelita duman sa Zarefta, sarong banwa na harani sa Sidon, kun sain siya naggibo nin nagliligtas-buhay na milagro. (1 Hadi 17:8-16) Asin kan panahon ni Eliseo, dakul an may leproso sa Israel, pero si Naaman sana na taga Siria an lininig kan propeta.—2 Hadi 5:1, 8-14.\nHuling tibaad narisa kan mga kahimanwa ni Jesus na ikinukumparar niya sinda sa nagin maraot na kamugtakan kan Israel kaidtong nakaaging mga panahon, asin dahil diyan nahayag na sinda makasadiri asin daing pagtubod, ano an nagin reaksiyon ninda? An mga nasa sinagoga nagkaaranggot, nagtirindog, asin tulos na dinara si Jesus sa luwas kan siyudad. Dinara ninda siya sa may ampas kan bukid na namumugtakan kan Nazaret, asin pinurbaran nindang ihulog siya. Pero nakadulag si Jesus sa sainda asin ligtas na nakahali. Pasiring na ngunyan si Jesus sa Capernaum, sa norteng-sulnupan na baybayon kan Dagat kan Galilea.\nTaano ta gustuhon kan mga kahimanwa ni Jesus sa Nazaret na mahiling siya?\nAno an nagin reaksiyon kan mga tawo sa sinabi ni Jesus, pero ano an nakapaanggot sa sainda?\nAno an pinurbaran na gibuhon ki Jesus kan mga tawo sa Nazaret?\nI-share I-share Sa Sinagoga sa Nazaret


40 week. [07/10/2018-16/12/2018] Alpina Magazine 2019 . Alpina fietsen\n/ Alpina Magazine 2019 . Alpina fietsen\nBespaar tijd en geld: Alpina fietsen reclamefolder 40 week 2018 .\nDeze aanbiedingen zijn geldig van 2018-10-07 tot 2019-12-16.\nAlpina fietsen brochure van 07 Oktober (07/10/2018).\nAlpina Magazine 2019 . Page 1\nAlpina Magazine 2019 . Page 2\nAlpina Magazine 2019 . Page 3\nAlpina Magazine 2019 . Page 4\nAlpina Magazine 2019 . Page 5\nAlpina Magazine 2019 . Page 6\nAlpina Magazine 2019 . Page 7\nAlpina Magazine 2019 . Page 8\nAlpina Magazine 2019 . Page 9\nAlpina Magazine 2019 . Page 10\nAlpina Magazine 2019 . Page 11\nAlpina Magazine 2019 . Page 12\nAlpina Magazine 2019 . Page 13\nAlpina Magazine 2019 . Page 14\nAlpina Magazine 2019 . Page 15\nAlpina Magazine 2019 . Page 16\nAlpina Magazine 2019 . Page 17\nAlpina Magazine 2019 . Page 18\nAlpina Magazine 2019 . Page 19\nAlpina Magazine 2019 . Page 20\nAlpina Magazine 2019 . Page 21\nAlpina Magazine 2019 . Page 22\nAlpina Magazine 2019 . Page 23\nAlpina Magazine 2019 . Page 24\nAlpina Magazine 2019 . Page 25\nAlpina Magazine 2019 . Page 26\nAlpina Magazine 2019 . Page 27\nAlpina Magazine 2019 . Page 28\nAlpina Magazine 2019 . Page 29\nAlpina Magazine 2019 . Page 30\nAlpina Magazine 2019 . Page 31\nAlpina Magazine 2019 . Page 32\nAlpina Magazine 2019 . Page 33\nAlpina Magazine 2019 . Page 34\nAlpina Magazine 2019 . Page 35\nAlpina Magazine 2019 . Page 36\nAlpina Magazine 2019 . Page 37\nAlpina Magazine 2019 . Page 38\nAlpina Magazine 2019 . Page 39\nAlpina Magazine 2019 . Page 40\nAlpina Magazine 2019 . Page 41\nAlpina Magazine 2019 . Page 42\nAlpina Magazine 2019 . Page 43\nAlpina Magazine 2019 . Page 44\nAlpina Magazine 2019 . Page 45\nAlpina Magazine 2019 . Page 46\nAlpina Magazine 2019 . Page 47\nAlpina Magazine 2019 . Page 48\nAlpina Magazine 2019 . Page 49\nAlpina Magazine 2019 . Page 50\nAlpina Magazine 2019 . Page 51\nAlpina Magazine 2019 . Page 52


An Bunga kan Espiritu—Karahayan\nBASAHON SA Acholi Afrikaans Aja Akha Albanian Aleman Altai Alur American Sign Language Amharic Amis Angolan Sign Language Arabic Armenian Armenian (West) Aukan Aymara Azerbaijani Azerbaijani (Cyrillic) Baoule Bashkir Bassa (Cameroon) Batak (Karo) Batak (Simalungun) Batak (Toba) Belize Kriol Bengali Biak Bicol Bislama Boulou Bulgarian Cakchiquel (Western) Cambodian Catalan Cebuano Changana (Mozambique) Chavacano Chichewa Chin (Hakha) Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chitonga Chitonga (Malawi) Chitonga (Zimbabwe) Chitumbuka Chiyao Chokwe Chol Chopi Chuabo Chuukese Chuvash Cibemba Cinyanja Colombian Sign Language Congolese Sign Language Croatian Cuban Sign Language Czech Damara Dangme Danish Dayak Ngaju Digor Douala Drehu Dutch Ecuadorian Sign Language Edo Efik English Esan Español Estonian Ewe Fijian Finnish Fon Ga Garifuna Georgian Gitonga Greenlandic Griego Guadeloupean Creole Guarani Gujarati Gun Haitian Creole Hapon Hausa Hebreo Herero Hiligaynon Hindi Hiri Motu Hmong (White) Hungarian Iban Ibanag Ibinda Icelandic Igbo Iloko Indonesian Isoko Italian Sign Language Italiano Javanese Jula Kabiye Kabuverdianu Kachin Kannada Karen (S'gaw) Kazakh Kazakh (Arabic) Kekchi Kikamba Kikaonde Kikongo Kikuyu Kiluba Kimbundu Kinyarwanda Kipende Kirghiz Kiribati Kirundi Kisi Kisonge Kongo Koreano Krio Kurdish Kurmanji Kurdish Kurmanji (Caucasus) Kurdish Kurmanji (Cyrillic) Kwangali Kwanyama Kyangonde Lahu Laotian Latvian Lhukonzo Lingala Lithuanian Lomwe Low German Luganda Lunda Luo Luvale Macedonian Macua Makhuwa-Meetto Malagasy Malay Malayalam Maltese Mam Mambwe-Lungu Mapudungun Marathi Marshallese Mauritian Creole Maya Mazatec (Huautla) Mbunda Mexican Sign Language Mingrelian Mixe Mixtec (Guerrero) Mizo Mongolian Moore Motu Myanmar Nahuatl (Central) Nahuatl (Guerrero) Nahuatl (Huasteca) Nahuatl (Northern Puebla) Navajo Ndau Ndebele Ndebele (Zimbabwe) Ndonga Nepali Ngabere Ngangela Nias Niuean Norwegian Nyaneka Nyungwe Nzema Okpe Oromo Ossetian Otetela Palauan Panamanian Sign Language Pangasinan Papiamento (Curaçao) Persian Pidgin (West Africa) Polish Polish Sign Language Ponapean Portuguese Portuguese (Portugal) Pranses Punjabi Quebec Sign Language Quechua (Ancash) Quechua (Ayacucho) Quechua (Bolivia) Quechua (Cuzco) Quichua (Chimborazo) Quichua (Imbabura) Rarotongan Romanian Romany (Macedonia) Romany (Macedonia) Cyrillic Romany (Serbia) Romany (Southern Greece) Ronga Runyankore Ruso Russian Sign Language Rutoro Samoan Sangir Sango Saramaccan Sena Sepedi Sepulana Serbian Serbian (Roman) Sesotho (Lesotho) Sesotho (South Africa) Setswana Seychelles Creole Shona Sidama Silozi Sinhala Slovak Slovenian Solomon Islands Pidgin South African Sign Language Spanish Sign Language Sranantongo Sunda Swahili Swahili (Congo) Swati Swedish Tagalog Tahitian Tajiki Tamil Tarascan Tatar Telugu Tetun Dili Thai Tigrinya Tiv Tlapanec Tojolabal Tok Pisin Tongan Totonac Tshiluba Tshwa Tsonga Turkish Turkmen Tuvaluan Twi Tzeltal Tzotzil Uighur (Arabic) Uighur (Cyrillic) Ukrainian Umbundu Urdu Urhobo Uruund Uzbek Uzbek (Roman) Venda Venezuelan Sign Language Vietnamese Wallisian Waray-Waray Wayuunaiki Welsh Wolaita Xhosa Yapese Yoruba Zande Zapotec (Isthmus) Zulu\nNATURAL sana na gusto kan lambang saro sato na ibilang na marahay na tawo. Alagad dipisil na magpahiling nin karahayan sa kinaban ngunyan. Dakul na tawo an “daing pagkamuot sa karahayan.” (2 Tim. 3:3) Tibaad may sadiri sindang pamantayan sa kun ano an tama asin sala na garo baga ‘an marahay sinasabing maraot asin an maraot sinasabing marahay.’ (Isa. 5:20) Nadidipisilan man kitang magin marahay posibleng huli sa mga epekto kan bakong magayon na mga inagihan ta kaidto asin huli sa pagigin bako tang perpekto. Kaya tibaad mamatian ta man an arog kan ki Anne, * na dawa dakul na taon na siyang naglilingkod ki Jehova, inadmitir niya: “Nasasakitan akong maniwala na puwede akong magin sarong marahay na tawo.”\nMarahay na sana ta gabos kita puwedeng magpahiling nin karahayan! Aspekto iyan kan banal na espiritu nin Diyos, asin an saiyang espiritu mas makusog kisa sa ano man na maraot na impluwensiya kan kinaban saka kisa sa ano man na kaluyahan niyato. Aramon niyato kun ano an karahayan asin kun paano ta urog na maipapahiling an kuwalidad na ini.\nANO AN KARAHAYAN?\nSa simpleng pagtaram, an karahayan iyo an kuwalidad o kamugtakan nin pagigin marahay. An sarong marahay na tawo may halangkaw na moralidad asin pirming ginigibo kun ano an tama. An karahayan risang-risa huli sa marahay na epekto kaiyan sa iba. Iyan sarong aktibo asin positibong kuwalidad na naipapahiling paagi sa kapaki-pakinabang na mga gibo para sa iba.\nPosibleng marhay na nahihiling mo na may mga tawong pirming andam na gumibo nin marahay na mga bagay sa saindang pamilya asin mga amigo, pero sagkod sana daw diyan an kuwalidad na karahayan? Iyo, limitado an satong kakayahan na ipahiling an kuwalidad na ini, huling sinasabi kan Bibliya na “mayo nanggad nin sarong matanos na tawo [sa daga] na danay na naggigibo nin karahayan sa gabos na panahon asin dai nanggad nagkakasala.” (Par. 7:20, BPV *) Prangkang inadmitir ni apostol Pablo: “Aram ko na sa sakuya mismong hawak, mayo nin marahay na nagtetener.” (Roma 7:18) Kaya tama sana na maghagad kita nin tabang sa Gikanan nin karahayan kun gusto niyatong mapauswag an kuwalidad na iyan.\n‘MARAHAY SI JEHOVA’\nAn Diyos na Jehova an nagtatao kan pamantayan sa kun ano an marahay. Mapadapit sa saiya, mababasa niyato: “Marahay ka asin marahay an saimong mga ginibo. Itukdo mo sa sako an mga regulasyon mo.” (Sal. 119:68, NW) Siyasaton niyato an duwang aspekto kan karahayan ni Jehova na sinambit sa bersikulong iyan.\nMarahay si Jehova. An karahayan kabtang kan personalidad ni Jehova. Pag-isipan an nangyari kan sabihon ni Jehova ki Moises: “Papaagihon ko sa atubangan kan saimong lalawgon an gabos kong karahayan.” Mantang nag-aagi an kamurawayan ni Jehova—kaiba an saiyang karahayan—nadangog ni Moises an mga tataramon na ini: “Si Jehova, si Jehova, Diyos na mahihirakon asin mapagmalasakit, dai tulos naaanggot asin abunda sa maimbod na pagkamuot saka katotoohan, nagpapahiling nin maimbod na pagkamuot sa rinibo, nagpapatawad nin salang gibo asin paglapas saka kasalan, pero dai niya nanggad papabayaan na dai mapadusahan an may sála.” (Ex. 33:19; 34:6, 7, NW) Kaya malinaw nanggad na an karahayan mahihiling sa lambang aspekto kan personalidad ni Jehova. Maski ngani si Jesus an pinakanangungurog na halimbawa nin karahayan sa sarong tawo, masasabi niya: “Dai nin siisay man na marahay apuwera sa saro, an Diyos.”—Luc. 18:19.\nNahihiling ta sa mga linalang an ebidensiya kan karahayan ni Jehova\nMarahay an mga gibo ni Jehova. An karahayan malinaw na nahihiling sa gabos na ginigibo nin Diyos. “Sa gabos na linalang karahayan an ipinapahiling ni Jehova, asin an saiyang pagkahirak hiling-hiling sa gabos na ginigibo niya.” (Sal. 145:9, NW) An karahayan ni Jehova daing pinapalain; tinatawan niya an mga tawo nin buhay saka kan gabos na kaipuhan ninda tanganing padagos na mabuhay. (Gibo 14:17) Nahihiling man an saiyang karahayan pag pinapatawad niya kita. Nagsurat an salmista: “Huli ta ika, O Jehova, marahay asin andam na magpatawad.” (Sal. 86:5, NW) Makakasigurado kita na “an ano man na marahay dai ni Jehova ipapanguri sa mga naglalakaw na may integridad.”—Sal. 84:11, NW.\n‘MAKANUOD NA GUMIBO NIN MARAHAY’\nLinalang kita uyon sa ladawan nin Diyos, kaya may kakayahan kitang magin marahay asin gumibo nin marahay. (Gen. 1:27) Minsan siring, dinadagka kan Tataramon nin Diyos an saiyang mga lingkod na ‘makanuod na gumibo nin marahay.’ (Isa. 1:17, An Banal na Biblia) Alagad paano ta mapapauswag an magayon na kuwalidad na ini? Uni an tulong paagi.\nInot, puwede kitang mamibi para sa banal na espiritu, na makakatabang sa mga Kristiyano na makapahiling nin tunay na karahayan. (Gal. 5:22) Iyo, matatabangan kita kan espiritu nin Diyos na kamutan an marahay asin isikwal an maraot. (Roma 12:9) Sa katunayan, sinasabi kan Bibliya na puwede kitang ‘parigunon [ni Jehova] tanganing an satuyang mga ginigibo saka sinasabi magin danay na marahay.’—2 Tes. 2:16, 17.\nIkaduwa, dapat niyatong basahon an ipinasabong na Tataramon nin Diyos. Mantang ginigibo ta iyan, itutukdo sa sato ni Jehova an “kabilugan kan kun ano an karahayan” asin iaandam kita “para sa gabos na marahay na gibo.” (Tal. 2:9, NW; 2 Tim. 3:17) Paagi sa pagbasa dangan paghurop-hurop sa nabasa ta, pinapano ta an satong puso nin marahay na mga bagay mapadapit sa Diyos asin sa saiyang kabutan. Sa siring, garo kita nagtitipon nin marahay na mga bagay sa satong puso na puwede tang kuanon pag-abot nin panahon.—Luc. 6:45; Efe. 5:9.\nIkatulo, ginigibo ta an satong pinakamakakaya na ‘arugon an marahay.’ (3 Juan 11) May mahihiling kitang mga halimbawa sa Bibliya na puwede tang arugon. Siyempre, an pinakamarahay na halimbawa iyo si Jehova asin si Jesus. Pero puwede man niyatong pag-isipan an halimbawa kan iba na midbid sa saindang karahayan. An duwa sa tibaad maisip ta iyo si Tabita asin Bernabe. (Gibo 9:36; 11:22-24) Puwede kang makinabang sa pagsiyasat sa sinasabi kan Bibliya mapadapit sa sainda, na tinatawan nin atensiyon kun paano ninda tinabangan an iba sa praktikal na mga paagi. Pag-isipan kun ano an puwede mong gibuhon para matabangan an pira sa mga kapamilya o kakongregasyon mo. Mangnuhon man kun paano nakinabang an duwang iyan huli sa pagkaigwa ninda nin reputasyon bilang marahay na mga tawo. Puwede ka man makinabang arog ninda.\nPuwede man niyatong pag-isipan an mga halimbawa sa presenteng panahon kan mga tawong naggigibo nin marahay. Halimbawa, mangnuhon an mahigos na mga elder sa kongregasyon na “may pagkamuot sa karahayan.” Siring man an maimbod na mga sister na paagi sa tataramon asin gibo, sinda “mga paratukdo nin karahayan.” (Tito 1:8; 2:3) An sister na si Roslyn nagsabi: “Naghihinguwang marhay an amiga ko na tabangan asin pakusugon an mga tugang sa kongregasyon. Pinag-iisipan niya an saindang kamugtakan asin sa parati, nagtatao siya nin simpleng mga regalo o kaya naman tinatabangan sinda sa praktikal na mga paagi. Para sako, marahayon na tawo talaga siya.”\nDinadagka ni Jehova an saiyang mga lingkod na ‘hanapon an marahay.’ (Amos 5:14) Kun gigibuhon ta iyan, apuwera sa mamumutan ta an saiyang mga pamantayan, mapapakusog ta man an satong motibasyon na gibuhon kun ano an marahay.\nHinihinguwa tang magin marahay asin gumibo nin marahay\nAn pagpahiling nin karahayan dai nangangaipo nin paggibo nin kahanga-hangang mga bagay o pagtao nin mamahalon na mga regalo. Para iilustrar: Sa hiling mo, saro o duwa sana daw na istrok nin brush an ginagamit nin sarong pintor pag nagpipinta? Dai. Imbes, tibaad maggamit siya nin dakul na istrok nin brush tanganing magibo an saiyang painting. Kaagid kaiyan, an satong karahayan mahihiling paagi sa dakul na saradit na gibo nin pagtabang.\nDinadagka kita kan Bibliya na magin “andam” na gumibo nin marahay. (2 Tim. 2:21; Tito 3:1) Kun mapagrisa kita sa kamugtakan kan iba, puwede kitang makahanap nin mga paagi na gumibo nin mga bagay na “ikakarahay kan satuyang kapwa, tanganing maparigon” sinda. (Roma 15:2) Puwedeng kaiba diyan an paghiras nin sarong bagay na igwa kita. (Tal. 3:27) Tibaad may naiisip kitang puwedeng imbitaran niyato sa simpleng pagkakan o sa nakakapakusog na pagtiripon-tipon. Kun may nabaretaan kitang naghihilang, puwede niyato siyang padarahan nin kard, bisitahon, o apudan. Iyo, puwede kitang makahanap nin dakul na oportunidad na magsabi nin “nakakapakusog sigun sa hinahagad kan kamugtakan, tanganing makinabang an mga nagdadangog kaiyan.”—Efe. 4:29.\nArog ni Jehova, hinihinguwa niyato na gumibo nin marahay sa gabos na tawo. Huli kaiyan, tinatratar niyato an iba na daing pinapalain. An pinakamarahay na paagi iyo an paghulit kan maugmang bareta kan Kahadian sa gabos. Arog kan ipinagbuot ni Jesus, hinihinguwa niyatong gumibo nin marahay dawa sa mga nauungis sa sato. (Luc. 6:27) Dai nuarin man nagin sala na magin mabuot asin gumibo nin marahay sa iba, huling “dai nin pagbuot kontra sa mga bagay na iyan.” (Gal. 5:22, 23) Paagi sa marahay na paggawi sa ibong nin pagkontra o mga kasakitan, puwede niyatong madara an iba sa katotoohan asin mapamuraway an Diyos.—1 Ped. 3:16, 17.\nBINABALUSAN HULI SA KARAHAYAN\n‘An marahay na tawo babalusan huli sa saiyang mga gibo.’ (Tal. 14:14, BPV) Ano an nagkapira sa mga balos? Pag marahay kita sa iba, posibleng marhay na magigin marahay man an pagtratar ninda sa sato. (Tal. 14:22) Dawa kun an iba dai kita trataron nin marahay, an padagos niyatong paggibo nin marahay puwedeng magpalumoy kan saindang buot asin tumunaw kan saindang katagasan.—Roma 12:20, nota sa ibaba.\nDakul an makakapagpatunay kun paano sinda nakinabang sa paggibo nin marahay asin pagrayo sa maraot. Pag-isipan an eksperyensiya ni Nancy. “Nagdakula akong daing ingat sa paggawi, imoral, asin daing galang,” an pag-admitir niya. “Pero mantang nanunudan ko asin inaaplikar an mga pamantayan nin Diyos sa kun ano an marahay, namatian kong mas maugma ako. May dignidad na ako asin respeto sa sadiri ngunyan.”\nAn pinakanangungurog na dahilan kaya gusto tang pauswagon an kuwalidad na karahayan iyo na pag ginigibo niyato iyan, napapaugma ta si Jehova. Dawa kun dai nahihiling kan dakul an satong ginigibo, nahihiling iyan ni Jehova. Aram niya an lambang marahay na gibo asin kaisipan ta. (Efe. 6:7, 8) Paano niya kita binabalusan? ‘An marahay na tawo magkakamit kan [pag-uyon] ni Jehova.’ (Tal. 12:2) Kaya padagos niyatong pauswagon an kuwalidad na karahayan. Nanunuga si Jehova nin “kamurawayan asin onra saka katuninungan para sa gabos na naggigibo nin marahay.”—Roma 2:10.\nI-share I-share Karahayan—Paano Mo Iyan Mapapauswag?\nw19 Marso p. 26-28


Ano an sinasabi kan Biblia manongod sa pagigin bakla/tomboy? Kasalan an pagigin bakla/tomboy?\nHapot: Ano an sinasabi kan Biblia manongod sa pagigin bakla/tomboy? Kasalan an pagigin bakla/tomboy?\nSimbag: An Biblia nagsasabi na an pagigin bakla/tomboy sarong kasalan (Genesis 19:1-13; Levitico 18:22; Roma 1:26-27; 1 Corinto 6:9). Nagtutukdo an Roma 1:26-27 na an pagigin bakla/tomboy resulta kan pagpapainda asin dai pagsunod sa Dios. Pag an tawo nagpapadagos sa kasalan asin dai nagtutubod, tinatao na sinda kan Dios sa mas maraot asin madiklom na kasalan tanganing ipahiling sainda an daeng paglaom na buhay kun mayo an Dios. Sinasabi sa 1 Corinto 6:9 na an mga bakla/tomboy dai mamana kan kahadean nin Dios.\nAn Dios dai naglalang nin tawo na gustong magin bakla/tomboy. An Biblia nagsasabi na an mga tawo nagigin bakla/tomboy huli sa kasalan (Roma 1:24-27) asin huli kan saindang sadiring kabotan. An sarong tawo pwedeng mamundag na harani sa pagigin bakla/tomboy, pareho man kan ibang tawo na harani sa pagigin bayolente asin iba pang kasalan. Dai yan nagigin rason tanganing pilion kan tawo na magkasala huli sa pagpabaya sa kasalan. Kun an sarong tawo namundag na harani sa kaangotan, ano tama sana na pabayaan niya an saiyang sadiri sa kasalan? Dai lamang! Pareho man iyan kan pagigin bakla/tomboy.\nAlagad, dai man an Biblia nagsabi na an pagigin bakla/tomboy mas dakulang kasalan kumpara sa ibang kasalan. Gabos na kasalan pagtumang saDios. An pagigin bakla/tomboy saro sana sa kadakul na nakalista sa 1 Corinto 6:9-10 na makakaulang sa tawo sa paglaog sa kahadean nin Dios. Sabi kan Biblia, igwang kapatawadan na naghahalat para sa mga bakla/tomboy arog kan kapatawadan na naghahalat sa mga parasambay, parasamba sa dios-diosan, paragadan, mahabon asin iba pa. Nagtuga man an Dios nin kapangganahan tumang sa kasalan, kaibahan an pagigin bakla/tomboy, sa gabos na matubod ki Hesu-Kristo para sa saindang kaligtasan (1 Corinto 6:11; 2 Corinto 5:17; Filipos 4:14).


An Torrengbantayan—Pag-aadalan na Edisyon, Pebrero 2017\nYaon sa isyung ini an mga artikulong pag-aadalan puon Abril 3-30, 2017.\nAno an orihinal na katuyuhan nin Diyos para sa daga asin sa katawuhan? Ano an nagin problema? Taano ta an pantubos ni Jesus nagserbing liyabe na nagbukas kan pinto pasiring sa kautuban kan katuyuhan nin Diyos?\nAn areglong ini nin Diyos dai sana nagbukas nin pinto para sa marahayon na mga oportunidad kundi pinagin posible man kaiyan na maisagibo an mahalagang marhay na mga bagay para sa kapakanan kan gabos na nasa langit asin daga.\nNaeksperyensiyahan Mi an Daing Kapantay na Kabuutan nin Diyos\nNaeksperyensiyahan ni Douglas asin Mary Guest an daing kapantay na kabuutan nin Diyos kan sinda magin payunir sa Canada asin misyonero sa Brazil saka Portugal.\nKan suanoy na mga panahon, naggamit si Jehova nin mga lalaki tanganing manginot sa saiyang banwaan. Anong mga ebidensiya an magpapatunay na siya talaga an naggigiya sa mga ini?\nNanuga si Jesus na makakaibanan siya kan saiyang mga parasunod sagkod sa katapusan kan sistema nin mga bagay. Paano niya ginigiyahan an banwaan nin Diyos ngunyan?\nSinabi ni apostol Pablo na ‘dai ni Jehova tutugutan na mapaatubang kamo sa sugot na dai nindo makakaya.’ Buot sabihon daw kaini patiinot nang pig-aaram ni Jehova kun anong mga pagbalo an makakaya ta dangan pinipili niya kun ano an mga aatubangon ta?\nKan mga huring taon kan dekada nin 1920 asin kan inot na mga taon kan dekada nin 1930, desididong ipinaabot kan mahihigos na mga payunir an maugmang bareta kan Kahadian nin Diyos sa mahiwason na puwerang mga lugar nin Australia.


PNP mataong seguridad sa pagtransportar kan EVMs\nAn Philippine National Police (PNP) sa Bicol nagcierto na matao sinda nin mga security escort sa mga personajes kan Commission on Election (Comelec) sa pagtransportar kan mga Electronic Voting Machines (EVMs) asin election paraphernalia hale sa rehiyon cuatro.\nSa ginibong virtual meeting kan PNP Bicol sa pamamayo ni Brig. Gen. Jonnel Estomo, mga PNP Provincial Directors, Chief of Police asin City Director asin kan Comelec sa pamamayo ni acting regional director Rafael Olano, nag-asegurar an PNP na seseguradohon ninda an proteksyon sa mga opisyales kan commission asin sa mga EVMs asin election paraphernalia hale sa Manila.\nIni nganing mayong mangyari sa ano man na pagprubar kan mararaot na elemento maging kan armadong grupo asin madara sa kanya-kanyang municipalidad an gagamiton na paraphernalia kabale na ninda an mga official ballots para sa maabot na pirilian lokal asin nasyonal.\nAn virtual meeting kan Comelec asin PNP Bicol amay nang ginibo dawa na ngani pigtalaan pa sa Marso 25, 2022 an pagsikad kan campaign period sa mga candidato lokal asin an eleksyon sa Mayo 9.\nMientras tanto, an Camp Semion Ola sa Ciudad nin Legazpi nagpahayag na andam sindang magtao nin security escort sa arin man na candidato na kaipuhan an saindang asistencia para sa proteksyon kan candidato alagad kaipuhan magkua muna nin permiso sa sainda.\nKatuwang kan PNP sa pagmantenir kan paz y orden sa maabot na eleksyon iyo an miembros kan Philippine Army mala ngani nagwarak na nin dugang na sarong batalyon sa Masbate.\nAn sarong batalyon segun ki Army Major John Paul Belleza, parataram kan 9th ID sa Bicol gagamiton laban sa insurhencia asin sa pagmantenir kan paz y orden sa maabot na eleksyon.


Ibinugtak ko an sakong pagtobod ki Hesus… ano ngunyan?\nKongrats! Nagibo ka nin desisyon na mabago nin buhay! Siguro naghahapot ka, “Ano ngunyan? Pano ko pupunan an sakong paglakaw kaibanan an Dios?” An limang lakdang na sinasabi sa ibaba matao saimo nin direksyon hali sa Biblia. Kun igwa kang kahapotan mantang nagbabasa kaini, bisitahon an www.GotQuestions.org/Bicol.\n1. Siguruhon na naiintindihan mo an kaligtasan.\n1 Juan 5:13 nagsasabi, “An mga bagay na ini isinurat ko saindo na nagtutubod sa ngaran kan Aki nin Dios, tanganing kamo makaaram na kamo igwa kan buhay na dae nin katapusan.” Gusto kan Dios na maintindihan ta an kaligtasan. Gusto kan Dios na magkaigwa kita nin kumpyansa na sigurado kitang ligtas. Hilingon ta an mga importanteng bagay kan kaligtasan:\n(a)\tGabos kita nagkasala. Gabos kita nakagibo kan mga bagay na dae nakakapaogma sa Kagurangnan (Roma 3:23).\n(b)\tHuli sa satong kasalan, dapat kitang padusahan nin mayong kasagkudan na pagkasuway sa Dios (Roma 6:23).\n(c)\tSi Hesus nagadan sa krus para magbayad kan penalidad kan satong mga kasalan (Roma 5:8, 2 Corinto 5:21). Si Hesus nagadan imbes na kita, asin nagsapo kan padusang dapat kita an nagdanas. An saiyang pagkabuhay liwat nagpatotoo na an kagadanan ni Hesus igo para bayadan an satong mga kasalan.\n(d)\tAn Diyos nagtatao nin kapatawadan asin kaligtasan sa gabos na nagtutubod ki Hesus – nagtitiwala na an Saiyang kagadanan iyo an bayad sa satong mga kasalan (Juan 3:16; Roma 5:1; Roma 8:1).\nIyan an mensahe kan kaligtasan! Kun ika nagtutubod ki Hesu-Kristo bilang saimong Paraligtas, ika ligtas na! Gabos mong kasalan napatawad na, asin an Dios nangangakong dae ka niya babayaan ni pabayaan man (Roma 8:38-39; Mateo 28:20). Tandaan mo, an saimong kaligtasan sigurado ki Hesu-Kristo (Juan 10:28-29). Kun ika nagtitiwala ki Hesus sana bilang saimong Paraligtas, magkakaigwa ka nin kompiyansa na makakaibanan mo an Dios nin daeng kasagkodan sa kalangitan!\n2. Maghanap ka nin marhay na simbahan na nagtutukdo kan Bibliya.\nDae ka magisip na an simbahan sarong edipisyo. An mga tawo iyo an simbahan. Importanteng marhay na an mga paratobod ni Hesu-Kristo nakikipagtipon sa lambing saro. Saro iyan sa primerong katoyohan kan simbahan. Ngunya na ika nagtutubod na ki Hesu-Kristo, kinakaipuhan mong maghanap nin simbahan na nagtutukdo asin nagtutubod sa Biblia sa saimong lugar dangan makipag ulay sa pastor kaini. Ipaaram mo saiya an bago mong pagtubod ki Hesu-Kristo.\nAn panduwang katoyohan kan simbahan iyo an magtokdo kan Biblia. Makakanood ka kun pano gamiton an mga katukduan kan Dios sa saimong buhay. An pagkaintinde kan Biblia iyo an lyabe sa pagkakaigwa nin makusog asin matrayompong buhay Kristiyano. An 2 Timoteo 3:16-17 nagsasabing, “An gabos na kasuratan na ipinasabong nin Dios pakikinabangan man sa pagtokdo, sa pagsagi, sa pagpakarahay, sa pagpatood na nasa katanosan, tanganing an tawo nin Dios magin sangkap, andam nangad manongod sa gabos na marahay na gibo.”\nAn pantolong katoyohan kan simbahan iyo an pagsamba. An pagsamba iyo an pagpasalamat sa Dios sa gabos Niyang ginibohan! Ilinigtas kita kan Dios. Namomotan kita kan Dios. Tinatawanan kita kan Dios kan satuyang mga kaipuhan. Ginigiya asin pinapangenotan kita kan Dios. Panong kita dae makapagpasalamat saiya? An Dios banal, matanos, mamomoton, maheherakon, asin pano nin grasya. An Kapahayagan 4:11 nagdedeklara, “Angay ka, samong Kagurangnan asin samong Dios, na mangako kan kamurawayan asin kan kagalangan pati na kan kapangyarihan, huli ta ika an naglalang kan gabos na bagay, asin huli kan saimong kabotan sinda lominowas asin linalang.”\n3. Maglaan nin oras para sa Dios kada aldaw.\nNapakahalaga para sa satuya an magkaigwa nin oras para sa Dios kada aldaw. An iba inaapod ining “toninong na oras.” An iba man inaapod ining “debosyon,” ta ini oras na tinatao ta an satong sadiri sa Kagurangnan. In iba pinipili an oras na amay sa pagka aga mantang an iba mas pinipili an oras sa pagka bangui. Dai man importante kun ano an apod mo o kun nuarin mo ini ginigibo. An mahalaga ika regular na nag tatao nin oras para sa Dios. Ano an mga ginigibo ta sa oras na para sa Dios?\n(a)\tPamibi. An pamibi simpleng pagpahayag sa Dios. Sinasabi ta sa Dios an satuyang mga problema. Naghahagad kita nin kadunungan asin pangengenot hale sa Dios. Naghahagad kita kan satong mga pangangaipo. Sinasabi ta man sa Dios kun gurano ta siya kapadangat asin kun gurano kita naoogma sa gabos na ginigibo niya para satuya. Iyo ini an buot sabihon kan pamibi.\n(b)\tMagbasa kan Biblia. Maliban sa pagtukdo kan Biblia sa simbahan, sa Sunday School, asin sa mga Bible Studies – kaipuhan mong personal na magbasa kan saimong Biblia. Sa Biblia nakalaag an gabos mong kaipuhan na maaraman tanganing maisabuhay mo nin mapanggana an saimong pagigin Kristyano. Yaon dian an pangengenot kan Dios kun pano magin madunong sa pag dedesisyon, kun pano maaraman an kabutan kan Dios, kun pano ministeryo sa iba, asin kun pano mag talubo sa Ispiritu. An Biblia iyo na tataramon kan Dios sa satuya. An Biblia giya ta sa mga pinapasunod kan Dios kun pano kita mabuhay na nagtataong kaogmahan sa Dios asin igang kakontentohan.\n4. Maki amigo sa mga tao na makakatabang saimo ispiritwal.\nSa 1 Corinto 15:33 sinasabi, “Dae kamo madayaan: ‘an mga maraot na pagiriba nakakaraot kan mga marahay na ugali.’” An Biblia pano nin mga patanid manongod sa mga pwedeng magin impluwensia kan mga “maraot” na tawo satuya. An pagparapaki iba sa mga tawo na nag gigiribo nin mga makasalan na gawi pwedeng magdara sato nin tentasyon na mag arog kan saindang gawi. An pagkatawo kan satuyang mga kurukaiba maulakit satuya. Iyo ini an rason tano ta napaka halaga na kita nakiki amigo sa mga tawo na namomoot sa Dios asin komitido sa saiya.\nMaghanap nin amigo, saro o duwa hale sa saimong simbahan, na pwede mong makatabang asin mapakusog saimo (Hebreo 3:13; 10:24). Hagadon mo sa saimong mga amigo na magbantayan kamo kan saindong tuninong na oras, mga aktibidad asin paglakaw ki Kristo. Dae ini nangangahulugan na lilingawan mo na an gabos mong mga amigo na dae nakakabisto ki Hesus bilang saindang paraligtas. Ipadagos mo an saimong pakiki amigo sainda asin mamotan mo sinda. Ipaaram mo sainda na an saimong buhay binago ni Hesus asin dae mo na kayang gibuhon ngunyan an mga bagay na dati nindong ginigiribu. Hagadon mo sa Dios na tawanan ka nin oportonidad na maipahayag si Hesus sa saimong mga amigo.\n5. Mag pa bunyag.\nKadakol na tawo in igwang salang paka intindi kan bunyag. An tataramon na “bunyag” igwang buot sabihon na ilublob sa tubig. An bunyag iyo an biblikal na paagi sa pag proklamar kan saimong pagtobod ki Kristo asin kan saimong pag komiter na mag sunod saiya. An aksyon na paglublob sa tubig iniilustrar na ika linubong na kaibahan ni Kristo. An aksyon kan pag hawas sa tubig nagpapahiling kan liwat na pagkabuhay ni Kristo. An pag papabunyag nagpapabisto na ika kaibahan sa kagadanan, paglubong, asin liwat na pagkabuhay ni Hesus (Roma 6:3-4).\nDae ika naligtas huli sa bunyag. Dae kaiyan hinuhugas an saimong mga kasalan. An bunyag sarong simpleng lakdang nin pag kuyog, pag proklamar sa publiko kan saimong pagtubod ki Kristo sana para sa saimong kaligtasan. An bunyag mahalaga ta ini lakdang nin pag kuyog – pagpahiling sa publiko kan pagtubod mo ki Kristo asin kan saimong pag komiter na mag sunod saiya. Kun ika nabunyagan na, dapat mong kaulayon an saimong pastor.


1 Corinto 2 | Bibliya Online | New World Translation\nPaghuhulit ni Pablo sa Corinto (1-5)\nAn kalabihan kan kadunungan nin Diyos (6-10)\nTawong espirituwal kumpara sa tawong pisikal (11-16)\n2 Kaya kan nagdiyan ako sa saindo mga tugang, dai ako naggamit nin nakakalulang mga tataramon o sobrang kadunungan sa pagpahayag sa saindo kan sagradong hilom* nin Diyos. 2 Mala ta nagdesisyon ako na dai pagtawan nin atensiyon an ibang mga bagay kundi idto sanang manungod ki Jesu-Cristo, asin idtong pagpadusa sa saiya nin kagadanan sa harigi. 3 Asin kan nagdiyan ako sa saindo, maluya ako asin natatakot saka grabe an nerbiyos; 4 asin an mga itinaram saka ihinulit ko bakong nang-eengganyar na mga tataramon nin kadunungan, kundi mga tataramon na nagpapahiling nin espiritu asin kapangyarihan, 5 tanganing an saindong pagtubod makabasar, bako sa kadunungan nin tawo, kundi sa kapangyarihan nin Diyos. 6 Ngunyan pinag-uulayan niyato an kadunungan sa tahaw nin mga makusog na sa pagtubod,* pero bako an kadunungan kan sistemang ini nin mga bagay* o an kadunungan kan mga tagapamahala kan sistemang ini nin mga bagay, na magkakaparara man sana. 7 Alagad an kadunungan nin Diyos na pinag-uulayan niyato yaon sa sagradong hilom, an natatagong kadunungan, na patiinot na itinalaga nin Diyos para sa satuyang kamurawayan, bago pa an mga sistema nin mga bagay. 8 Iyo ini an kadunungan na dai naaraman nin siisay man sa mga tagapamahala kan sistemang ini nin mga bagay,* ta kun naaraman ninda iyan, dai kutana ninda pinadusahan nin kagadanan* an mamuraway na Kagurangnan. 9 Siring iyan kan nasusurat: “An mata dai nakahiling asin an talinga dai nakadangog, asin dai man lamang naglaog sa puso nin tawo an mga bagay na inandam nin Diyos para sa mga namumuot sa saiya.” 10 Huli ta sa satuya ihinayag nin Diyos an mga iyan paagi sa saiyang espiritu, huling sinisiyasat kan espiritu an gabos na bagay, dawa an harararom na bagay nin Diyos. 11 Huli ta siisay sa mga tawo an nakakaaram kan mga bagay na nasa sarong tawo kundi an mismong espiritu* kan tawong iyan? Kaya, dai man nin nakakaaram kan mga bagay nin Diyos kundi an espiritu nin Diyos sana. 12 Ngunyan an inako ta, bako an espiritu kan kinaban, kundi an espiritu na gikan sa Diyos, tanganing maaraman niyato an mga bagay na may kabuutan na itinao nin Diyos sa sato. 13 An mga bagay na ini pinag-uulayan man niyato, bako paagi sa mga tataramon na itinukdo nin kadunungan nin tawo, kundi paagi sa mga tataramon na itinukdo kan espiritu, mantang ipinapaliwanag ta an espirituwal na mga bagay paagi sa mga tataramon na kauyon kan espiritu.* 14 Buweno, an tawong pisikal dai inaako an mga bagay na may koneksiyon sa espiritu nin Diyos, huli ta an mga iyan kamangmangan para sa saiya; asin dai niya iyan kayang masabutan, dahil sinisiyasat iyan sa espirituwal na paagi. 15 Alagad an tawong espirituwal sinisiyasat an gabos na bagay, pero siya mismo dai kayang siyasaton nin siisay man na tawo. 16 Huli ta “siisay an nakakaaram kan kaisipan ni Jehova,* tanganing matukduan niya Siya?” Alagad yaon nanggad sa sato an pag-iisip ni Cristo.\n^ O “pinadusahan nin kagadanan sa harigi.”\n^ O “puso.”\n^ O “mantang pinagsasaro ta an espirituwal na mga bagay asin an mga tataramon na kauyon kan espiritu.”


Home / Camarines Sur / Naga City / News / Traffic lights sa Naga: inomaw, tinuyaw\nTraffic lights sa Naga: inomaw, tinuyaw\nBicol Standard Monday, September 25, 2017 Camarines Sur, Naga City, News\nNaga City (BICOL STANDARD file photo)\nNAGA CITY 9/25/17 (Bicol Standard)--Dawa na ngani pigtutuyaw asin padagos na nag-aani nin negatibong reaksyon an mga traffic light sa Naga, nagtutubod si Sangguniang Panlungsod Public Safety and Order Committee Chairman Konsehal Lito Del Rosario na kaipuhan ini sa ciudad nin Naga huli ta parte suboot ini kan progreso.\nDapat na matuod an mga motorista sa Naga kan traffic light ta bakong gabos na panahon yaon an mga miembros kan PSO para magmando kan trafico.\nLalo na kun mauran, dapat traffic light an gamiton, sabi ni Del Rosario.\nMaroromdoman na kaining mga nakandaging aldaw sundo sa mga panahong ini dakul an nababaldi na mga motorista na nag-aagi sa Bagumbayan Sur, Peñafrancia asin Balatas ta kun ginagamit an traffic light mas minagurubot an bulos kan trafico sa mga nasambit nang lugar dawa tapos na an kafiestahan igdi sa Naga.\nPero an simbag igdi ni Konsehal Del Rosario, yaun pa an fiesta atmosphere, dakul pa an nagpapasiring sa Basilica kaya halaba pa an traffic.\nPagkatapos daa nin mga duwang simana mawawara na daa yan.\nMientrastanto, sabi kan sarung engineer asin negosyanteng nakaulay kan Bicol Standard na habu nang magpasambit kan saiyang pangaran, saen daa na anggulo malaog an sinasabing progreso o pag-asenso, kun naaabala an mga tawo.\nKun mahuri an sarung empleyado o empleyada sa trabaho huli sa trafico, may pag-asenso daw? Kun an sarung negosyante mahuri sa saiyang appointment, yaun saen daa an progreso?\nDai minakomporme an traffic light sa kalabaan kan Magsaysay, Peñafrancia asin Bagumbayan ta hayakpit an tinampo sa mga nasambit nang lugar, sabi pa kan dai na nagpabistong engineer.\nTraffic lights sa Naga: inomaw, tinuyaw Reviewed by Bicol Standard on Monday, September 25, 2017 Rating: 5


SI Jesus nakipag-olay ki Nicodemo bako sanang manongod sa kahalagahan, kun siisay an nagpapangyari, asin katuyohan kan pagkamundag giraray, kundi manongod man sa kun paagi sa ano nangyayari an pagkamundag giraray. Si Jesus nagsabi: “Kun an saro dai namundag sa tubig asin espiritu, dai sia makakalaog sa kahadean nin Dios.” (Juan 3:5) Sa siring, an saro namumundag giraray paagi sa tubig asin espiritu. Alagad ano an pinanonongdan kan pananaram na “tubig asin espiritu”?\n“Tubig Asin Espiritu”—Ano Iyan?\nHuling si Nicodemo sarong Judio na nag-espesyalisar sa relihion, mayong duda na sia pamilyar sa kun paano ginamit sa Hebreong Kasuratan an terminong “espiritu nin Dios”—an aktibong puersa nin Dios, na nakakaimpluwensia sa mga tawo na gumibo nin pambihirang mga bagay. (Genesis 41:38; Exodo 31:3; 1 Samuel 10:6) Kaya kan gamiton ni Jesus an tataramon na “espiritu,” nasabotan ni Nicodemo na iyan iyo an banal na espiritu, an puersa aktiba nin Dios.\nKumusta man an pagsambit ni Jesus sa tubig? Isip-isipa an nakarekord na mga pangyayari bago asin pakatapos tolos-tolos kan pakipag-olay ki Nicodemo. Ipinapaheling kaini na si Juan na Bautisador sagkod an mga disipulo ni Jesus nagbabautismo sa tubig. (Juan 1:19, 31; 3:22; 4:1-3) An gibohon na ini nagin aram na marhay sa Jerusalem. Kun siring, kan si Jesus magtaram manongod sa tubig, nasabotan ni Nicodemo na an pinanonongdan ni Jesus bakong an tubig sa pangkagabsan, kundi an tubig para sa bautismo. *\nBinautismohan “sa Banal na Espiritu”\nKun an ‘pagkamundag sa tubig’ nanonongod sa pagigin binautismohan sa tubig, ano an kahulogan kan ‘pagkamundag sa espiritu’? Bago kan pakipag-olay ni Nicodemo ki Jesus, ipinaisi ni Juan na Bautisador na bako sanang tubig kundi patin banal na espiritu an igwa nin papel sa bautismo. Sia nagsabi: “Ako nagbautismo sa saindo sa tubig, alagad sia [si Jesus] magbabautismo sa saindo sa banal na espiritu.” (Marcos 1:7, 8) Ilinadawan kan kagsurat nin Ebanghelyo na si Marcos an enot na beses na nangyari an siring na bautismo. Sia nagsurat: “Durante kan mga aldaw na idto si Jesus nagdatong hale sa Nazaret nin Galilea asin binautismohan ni Juan sa Jordan. Asin tolos-tolos kan paghawas sa tubig naheling nia na nabukasan an kalangitan, asin, siring sa salampati, an espiritu naghihilig sa saiya.” (Marcos 1:9, 10) Kan si Jesus ilubog sa Jordan, sia binautismohan sa tubig. Kan oras na akoon nia an espiritu hale sa langit, sia binautismohan sa banal na espiritu.\nMga tolong taon pakabautismo ki Jesus, sinierto nia sa saiyang mga disipulo: “Kamo babautismohan sa banal na espiritu pirang aldaw na sana poon ngonyan.” (Gibo 1:5) Kasuarin iyan nangyari?\nKan aldaw nin Pentecostes kan taon 33 C.E., mga 120 disipulo ni Jesus an nagkatiripon sa sarong harong sa Jerusalem. “Bigla na sanang nagdatong hale sa langit an ribok na siring sa hagobohob nin makosog na doros, asin iyan nakapano sa bilog na harong kun saen sinda nagtuturukaw. Asin an garo mga dila nin kalayo naheling ninda . . . , asin sinda gabos nagkaparano nin banal na espiritu.” (Gibo 2:1-4) Kan aldaw man sanang iyan, an iba pa sa Jerusalem sinadol na magpabautismo sa tubig. Sinabihan ni apostol Pedro an sarong kadaklan: “Magsorolsol kamo, asin an lambang saro sa saindo magpabautismo sa ngaran ni Jesu-Cristo para sa kapatawadan kan saindong mga kasalan, asin aakoon nindo an daing bayad na balaog kan banal na espiritu.” Ano an nagin reaksion? “An mga maogmang nag-ako kan saiyang tataramon binautismohan, asin kan aldaw na idto mga tolong ribong kalag an nakadugang.”—Gibo 2:38, 41.\nSarong Proseso na May Duwang Kabtang\nAno an ihinahayag kan mga bautismong ini manongod sa pagkamundag giraray? Ipinapaheling kaini na an pagkamundag giraray nangyayari paagi sa sarong proseso na may duwang kabtang. Mangnohon na si Jesus binautismohan nguna sa tubig. Dangan sia nag-ako kan banal na espiritu. Kaagid kaiyan, an enot na mga disipulo binautismohan nguna sa tubig (an nagkapira si Juan na Bautisador an nagbautismo), dangan sinda nag-ako kan banal na espiritu. (Juan 1:26-36) Siring man, an 3,000 na nakombertir binautismohan nguna sa tubig, dangan sinda nag-ako kan banal na espiritu.\nMantang isinasaisip an mga bautismo na nangyari kan Pentecostes 33 C.E., ano an maninigo niatong asahan sa kun paano nangyayari ngonyan an pagkamundag giraray? Kapareho iyan kan nangyari sa mga apostol asin sa enot na mga disipulo ni Jesus. Enot, pinagsosolsolan nin saro an mga kasalan nia, nagbabakle, asin idinudusay an buhay nia ki Jehova tanganing sambahon asin paglingkodan sia, saka ipinapahayag sa publiko an pagdusay nia paagi sa bautismo sa tubig. Dangan, kun pilion sia nin Dios na maglingkod bilang namamahala sa Kahadean Nia, sia lalahidan nin banal na espiritu. An enot na kabtang kan prosesong ini na may duwang kabtang (bautismo sa tubig) nangyayari paagi sa sadiring kabotan kan indibiduwal; an ikaduwang kabtang (bautismo sa espiritu) nangyayari paagi sa kabotan nin Dios. Kun mangyari sa saro an duwang bautismong ini, sia namumundag giraray.\nPero, taano ta ginamit ni Jesus sa pakipag-olay nia ki Nicodemo an pananaram na “namundag sa tubig asin espiritu”? Tanganing idoon na an mga binautismohan sa tubig asin espiritu makakaeksperyensia nin pambihirang pagbabago. Tinotokar kan sunod na artikulo an aspektong iyan kan pagkamundag giraray.\n^ par. 5 Sa kaagid na paagi, si apostol Pedro sarong beses nagsabi sa okasyon nin bautismo: “May siisay man daw na makakapangalad nin tubig?”—Gibo 10:47.\nBinautismohan ni Juan sa tubig an nagsosolsol na mga Israelita


GMRC iimplementar kan DepEd kun igwa nang IRR\nPreparado na iimplementar giraray kan Department of Education (DepEd) an pagbuelta kan subject na Good Manners and Right Conduct (GMRC), alagad kaipuhan magpanday muna an ahencia kan implementing rules and regulations (IRR) nganing punan sa burokasan nin klase sa Oktubre 5 ngonian na school year 2020-2021.\nSi Mariano ‘Manny’ De Guzman, OIC School Division Superintendent kan DepEd sa Ciudad nin Naga nagpahayag sa entrevista kan Bicol Mail dai man nin kaulangan sainda an pagbuelta kan GMRC mantang naribayan sana ini kan Edukasyon sa Pagpapakatao curriculum.\nMakakatabang an liwat na pag-implementar kaini nganing mas mapapapusog an values education subject sa mga estudiantes na puedeng itukdo alagad dai ninda maaraman kun iimplementar na ngonian na taon mantang dai pang IRR.\nDawa suspendido an face-to-face learning huli kan pandemya, sa paagi kan saindang modular instructions puedeng tawan nin leksyon sa paagi nin pagbasa maging online classes kan magiging marhay na pang-uugali kan mga estudiante.\nAn pagbuelta kan GMRC inaprubaran ni Presidente Rodrigo Roa Duterte na saro nang Acta Republica 11476 bilang inaapod na GMRC and Values Education Act of 2020.\nAn ley saro nang comprehensibo asin kun igwa nang IRR piglalaoman na kabali na sa programa kan K-12 curriculum kan DepEd.\nAn GMRC itutukdo aroaldaw sa kindergarten level asin magiging separadong na subject sa elementarya.\nSa grade 7 hasta 10 itutukdo bilang values education subject asin isasaro sa GMRC. Para sa grade 11 asin 12, values education sasaroon man sa gabos na subjects sa irarum kan K-12 Basic Education Curriculum.\nAn dating GMRC, hinali kan ahencia bilang subject sa lindong kan K-12 program kan 2013. (DPAureus)


Ano daw an mangyayari sa lenggwaheng Bikol? | Magbikol Kita\nMonday, May 23, 2022, 3:59am\nAno daw an mangyayari sa lenggwaheng Bikol?\nPublished on Saturday, July 11, 2020, 1:25am\nby Greg Castilla | Pataratara\nSobra an sakuyang kaugmahan kan imbitaran ako ni Vic [Nierva] na magsurat sa website Magbikol Kita. Pero may kaibahan na nerbyos an sakuyang ugma ta dai man ako nagsusurat sa Bikol. Mayo akong aram sa Bikol grammar. Sabi ko ki Vic, an Bikol ko Bikol Sipocot na nanudan ko sa istasyon kan tren kan ako nagdadakula kan dekada ’60.\nPero napaghuna-huna ko na an importante sa sarong lenggwahe nagkakairintindihan an mga tao. Kun nagkakairintindihan kami kan si mga tambay kaidto sa istasyon kan tren sa Sipocot saka kan sakuyang mga kakawat asin kaklase, napag-isipan ko na maiitindihan kan mga kapwa ko Bikolano an mga susuraton ko.\nMagayon asin suportado ko ining proyekto ni Vic. Dakulang tabang ini nganing mas maintindihan ta pa an esensya kan kulturang Bikolnon kun ginagamit ta an satuyang sadiring lenggwahe sa pagtaram, sa pagsurat, asin saka sa pag-intindi kan mga bagay-bagay na nangyayari sa satuyang kapalibutan.\nHaloy na panahon akong mayo sa Pilipinas ta nag-migrate kami sa Amerika kan 1980. Kan nagbalik ako sa Naga kan 2015 tanganing magtukdo sa sarong unibersidad, narisa ko na Tagalog ng magtararam an mga estudyante. Pag hinahapot ko an mga estudyante kun Bikolano sinda o Tagalog, an simbag, “Bikolano, sir.” Sabay hapot ko kun tatao sindang magtaram nin Bikol, simbag tulos ninda, “Iyo man, sir.” Sabay hapot ko na naman, “Ano ta Tagalog kamo kun magtaram o makiulay sakuya?” Kun minsan minangisi na saná, pero mayong malinaw na eksplanasyon kun tano ta Tagalog, bakong Bikol, an lenggwaheng ginagamit.\nSa opinyon ko, unconscious o tuod na an mga estudyante na magtararam sa Tagalog kaya dai na ninda maeksplikar kun tano ta Tagalog, imbes na Bikol, an saindang ginagamit. Arog baga kaiyan an tawo. Pag tuod asin pirming ginagamit o ginigibo an sarong bagay, halos automatic ng ginigibo ini, dai na pinag-iisipan.\nSa SM malinaw kun tano Tagalog magtararam an mga salesgirls. Sabi sakuya kan nakapirang salesgirls, may reglamento daa an management kan SM na dapat Tagalog an saindang gamiton pag nakikiulay sa customers ta tibaad bako man gabos na customers mga Bikolano.\nNaiintindihan ko an arog kaining reglamento, pero ano ta maski Bikolano o Bikolana an mga customers, Tagalog man giraray an dapat ginagamit?\nMay makuapo ako sa sobrino na Grade 1 pa saná pero Tagalog na kun magtaram sa laog asin sa luwas kan harong. Parehong Bikolano an mga magurang.\nMay bistado man akong aki, limang taon an edad, purong Bikolano an mga magurang, pero Tagalog na kun magtaram. Dai tataong magtaram sa Bikol an aki.\nYaon sain an pagkukulang kan mga magurang o mga edukador ta may tendensya an mga aki ngunyan na magtaram sa Tagalog imbes na sa Bikol?\nSa paghiling ko, kun padagos an arog kaining tendensya kan mga Bikolanong aki asin mga jovenes na magtararam sa Tagalog, maabot an panahon na magiging endangered an lenggwaheng Bikol. Baka ngani magi pang extinct.\nSusog sa Wikipedia, “Endangered language is a language that is at risk of falling out of use as its speakers shift to speaking another language.”\nIdineklara kan UNESCO na igwang limang klase nin language endangerment.\nAn inot na duwa iyo an inaapod na safe saka vulnerable, kun sain an lenggwahe dai pigtataram kan mga aki sa luwas kan harong.\nAn sunod inaapod na definitely endangered, kun sain dai na pigtataram kan mga aki an lengwahe.\nAn pan-apat iyo an inaapod na severely endangered, kun sain an lenggwahe ginagamit na saná kan mga gurang (oldest generation).\nAn pan-lima iyo an inaapod na critically endangered, kun sain kakadikit na saná sa mga gurang (oldest generation) an naggagamit kan lengwahe.\nAno kaya an mangyayari kun an masunod na henerasyon sa satuyang mga lolo asin mga lola dai na nagtatararam nin Bikol?\nMay pagka-ironic ngani ta an nagtanom sa isip ko na ipagrukyaw an kulturang Bikolnon, kaiba na an pagsurat saka pagtaram nin Bikol, sarong Heswitang Amerikano—si Fr. James O’Brien.\nHigh school pa saná kami sa Ateneo de Naga, pigtukdo na samuya ni Fr. O’Brien na importanteng mamutan asin buhayon tang mga Bikolano an sadiri tang kultura, kaiba na an lenggwahe, ta ini an magtatao nin kahulugan sa satuyang pagkatao.\nSa Ingles, sabi nya, “Our Bikol culture will define us as a people. You abandon your culture, and you lose your identity. You lose your language and you are nothing.” Hararom na kaisipan na sagkod ngunyan dai ko nalilingawan.\nSiguro iniisip kan ibang mga Bikolano na mas sikat o prestihiyoso an Tagalog kumpara sa lenggwaheng Bikol. An simbag dyan ni Fr. O’Brien, “Bikol is the best.”\nDai ko man sinasabi na bakong importante an Tagalog. An sinasabi ko dapat saná na magtaram kita sa Bikol. An henerasyon ko anas man matibay magtaram nin Tagalog. Pero kun kami-kami an nag-uurulay, Bikol man giraray an samuyang ginagamit.\nNgunyan iba na an panahon. Pag parehong Bikolano o Bikolana an nag-uurulay, may tendensya na magtaram sa Tagalog.\nMinsan na-ospital ako kan yaon ako sa Naga. Sarong aldaw, pig-eksplikar sakuya sa Tagalog kan si Bikolanong doktor si resulta kan si ultrasound. Sinabihan ko sya sa Bikol na pwede man kaming mag-ulay sa Bikol ta pareho man kami Bikolano. Pero si simbag nya sa Tagalog man giraray. Dai man ako nagpadaog, sinimbag ko liwat sya sa Bikol. Garo kami ido saka ikos, maski na ngani nagkakaintindihan, mayong gustong magpadaog kun anong lenggwahe an gagamiton.\nSusog sa mga eksperto, igwang 6,000 sagkod 7,000 na lenggwahe sa kinaban. Mga 50 sagkod 90 porsyento kaini magigin extinct sa maabot na 2100.\nSaro na daw an lenggwaheng Bikol digdi?\nTubong-Sipocot, Camarines Sur si Greg Castilla, asin igwa nin doktorado sa multikultural na edukasyon hali sa Unibersidad kan Washington sa Seattle. Awtor sya nin pitong libro. Nagsusurat sya dapit sa dawa anong temang importante nanggad sa buhay.


SA PEÑAFRANCIA FIESTA: Pagsabotaje kan manga terorista binabantayan\nAn paghasok nin kariribokan asin pagsabotaje kan mga terorista sa panahon kan celebrasyon kan Peñafrancia fiesta saro sa mayor na tinututokan kan mga miembros kan awtoridad nin huli ta rinibong mga devotos ni Ina an masungko sa Ciudad nin Naga.\nKaayon sa dapat subaybayan iyo an grupo nin mga tawo na envuelto sa pagconducir nin mga terror attacks siring kan bomb threats nganing maghasok nin katakutan sa mga bisita asin devotos na ginigibo kan rebeldeng grupo.\nAfuera kan ibang grupo nin mga kriminal na envuelto sa pickpocketing, salisi asin mga insidente nin harabonan maging kan iba pang street crimes. Ini an mga pahayag ni Police Major Josel Zape kan Naga City Police Office (NCPO) mientras na amay pa an panahon saindang pinapakusog an pagmantenir kan paz y orden.\nSi City Director P/Col. Felix Servita kan NCPO nagsabi na saro sa hahagadon ninda sa National Telecommunication na gadanon muna an signal kan mga telephone companies na saro sa ginagamit kan mga terorista sa pagsabwag nin kariribukan.\nAn pag-off kan signal kan mga telcos dati nang pig-iimplementar kan NTC sa kahagadan kan NCPO na suportado man kan Joint Operation Center kan City Hall.\nAlagad limitado sana sa panahon kan mga mayor na actividades arog kan traslacion asin fluvial procession ki Nuestra Señora de Peñafrancia asin sa military street parade competition.\nSinabi pa ni Servita na mapadara nin augmentation force an Bicol PNP sa pamamayo ni Brig General Arnel Escobal na compuesto nin 1,500 na kapupulisan.\nNagbilog na nin PNP Regional Task Force nganing maseguro an higot na seguridad para maulang an ano man na mararaot na elemento na planong magparibok kan relihiyosong celebrasyon.\nKan nakaaging Septiembre 2, nagkaigwa na nin miting an mga miembros kan Inter-Agency Task Force na magtatarabangan nganing magkaigwa nin matuninong asin solemne an kafiestahan ni Nuestra Señora de Peñafrancia ngonian na bulan.\nSi Rene Gumba jefe kan PSO asin JOC manager nagsabi na an misyon kan Task Force na pig-ngaranan na ngonian bilang Multi-Agency Coordinating Group (MAC-G) na gigibohon kan grupo kan MAC-G an saindang espuersos arog kan manpower nganing masunod an pighaman na mga plano asin programa.


Home / Camarines Sur / Naga City / News / Mga kabuhan kan LTFRB sa Cam Sur, nagdadarang badil?\nMga kabuhan kan LTFRB sa Cam Sur, nagdadarang badil?\nBicol Standard Newspaper Monday, October 23, 2017 Camarines Sur, Naga City, News\nNAGA CITY 10/23/17 -- "Pigtutugutan daw ninda na magdara nin haralaba asin haralipot na badil an mga kabuhan kan LTFRB apisar na baku man sinda parte kan pwersa armada kan Pilipinas?"\nIni an hapot na boot ipaabot kan pamayu kan Condor Piston sa Camarines Sur na si Joel Pillogo ki PNP Regional Director CSupt. Antonio Gardiola sa entrevista kan Bicol Standard asin 91.9 BBS FM.\nPakihapot naman daa kun may mga permiso an mga badil ninda, naipahayag ini ni Pillogo ta nakakamati daa sinda nin harassment.\nSinasabi pa ngani na tinatakot daa sinda na kun dai daa magsali o mag-iba sa Tree Planting, dai daa makaka-transakyon sa laog kan nasambit nang oficina.\nMayu pa man pinapaluwas na pahayag an LTFRB sa Bicol dapit sa mga binutasan na pahayag na ini ni Pilloco.\nIdinugang pa ni Pilloco na mayo man maraot kun igwa nin programa para sa kapalibutan partikular an tree planting, pero helingun man an mayor na problema sa transportasyon na dapat tawan nin maninigong solusyon.\nHaloy na oras sa pagkua nin confirmation, haloy na pagpaluwas kan mga decision o frankesa na pig-renew, kawaran nin transaksyon sa dakulaon na oficina kan LTFRB sa Naga asin aba-a nang sakit makaulay na pamayu kan nasambit nang oficina: pira lang daa ini sa mga problema pa man giraray sa nasambit nang ahensya.\nMga kabuhan kan LTFRB sa Cam Sur, nagdadarang badil? Reviewed by Bicol Standard Newspaper on Monday, October 23, 2017 Rating: 5